
ΠΕΡΙΟΔΟΣ Κ΄- ΣΥΝΟΔΟΣ Α΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ
            
                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)
Στην Αθήνα, σήμερα, 01 Ιουλίου 2024, ημέρα Δευτέρα και ώρα 16.10΄, στην Αίθουσα  Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία της Προέδρου αυτής, κυρίας Θεοδώρας (Ντόρας) Μπακογιάννη, με θέμα ημερήσιας διάταξης, την επεξεργασία και εξέταση των σχεδίων νόμων του Υπουργείου Εθνικής Άμυνας:
α) «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» και
β) «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».
Στη συνεδρίαση παρέστησαν ο Υφυπουργός Εθνικής Άμυνας, κ. Ιωάννης Κεφαλογιάννης, ο Α/ΓΕΕΘΑ Στρατηγός Δημήτριος Χούπης, καθώς και αρμόδιοι υπηρεσιακοί παράγοντες. 
H Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.  Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Καιρίδης Δημήτριος Κατσανιώτης Ανδρέας,  Κελέτσης Σταύρος, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Παππάς Ιωάννης, Ρουσόπουλος Θεόδωρος (Θόδωρος), Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Συντυχάκης Μανώλης, Λαμπρούλης Γεώργιος,Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος,  Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Καζαμίας Αλέξανδρος, και  Ζερβέας Αλέξανδρος.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρίες και κύριοι συνάδελφοι, καλό μήνα.
Η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερησίας διάταξης, την επεξεργασία και εξέταση των σχεδίων νόμων του Υπουργείου Εθνικής Άμυνας αρχίζει. Οι συμβάσεις είναι δύο. 
Πρώτον, η Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας, και δεύτερον, η Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας. 
Στη συνεδρίαση παρίσταται ο Υφυπουργός Εθνικής Άμυνας, κύριος Ιωάννης Κεφαλογιάννης. Πριν δώσω το λόγο στους Εισηγητές και στους Ειδικούς Αγορητές, για τις τοποθετήσεις τους, να ρωτήσω τον κύριο Υφυπουργό αν θέλει να κάνει μια εισαγωγική τοποθέτηση. 
ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Θα τοποθετηθώ στο τέλος, αφότου ακούσουμε τους συναδέρφους.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Πολύ ωραία. Άρα να ξεκινήσουμε με τον Εισηγητή της Πλειοψηφίας. Κύριε Κτιστάκη, έχετε το λόγο. 
ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής Πλειοψηφίας):  Κύριε Υπουργέ, κυρίες και κύριοι, με τα νομοσχέδια επιδιώκεται η κύρωση δύο συμφωνιών, μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας. 
Τα κείμενα αυτά έχουν υπογραφεί στην ελληνική, αγγλική και αραβική γλώσσα και όλα τα πρωτότυπα είναι εξίσου αυθεντικά. Η αναγκαιότητα κύρωσης με τυπικό νόμο πηγάζει από τα άρθρα 28 παράγραφος 1 και άρθρο 36 παράγραφος 2 του Συντάγματος, καθόσον το περιεχόμενο των ρυθμίσεων είναι δεσμευτικό κατά το διεθνές δίκαιο και επιπλέον η εφαρμογή του μνημονίου, προκαλεί οικονομική επιβάρυνση στην ελληνική πλευρά. Επισημαίνεται βέβαια, ότι σύμφωνα με την πρώτη από τις ανωτέρω διατάξεις, οι νόμοι θα έχουν υπερνομοθετική ισχύ. Τα οφέλη των δύο συμφωνιών είναι τα ακόλουθα. 
Εγκαθίδρυση του γενικού πλαισίου συνεργασίας, μεταξύ των δύο χωρών, σύμφωνα με τις εθνικές και διεθνείς πολιτικές τους, με στόχο την προαγωγή της διεθνούς ειρήνης και σταθερότητας, χωρίς να στρέφεται κατά οποιουδήποτε άλλου κράτους και ομάδας κρατών. Προαγωγή και ικανοποίηση των επιδιώξεων στρατιωτικής διπλωματίας και της εξωτερικής πολιτικής της Ελλάδας, όπως αυτές καταγράφονται στο πλαίσιο της πολιτικής εθνικής άμυνας.  Παροχή κινήτρων στο Βασίλειο της Σαουδικής Αραβίας, για υποστήριξη των θέσεων μας, σε θέματα άμεσου εθνικού ενδιαφέροντος.
Οικοδόμηση σχέσεων φιλίας, καλής γειτνίασης και συνεργασίας στη Μέση Ανατολή, αναδεικνύοντας τη χώρα μας ως πυλώνα ασφάλειας και σταθερότητας, σε μια περιοχή με ιδιαίτερο γεωστρατηγικό ενδιαφέρον, σε παγκόσμιο επίπεδο
Και τέλος, συνεισφορά στην επιχειρησιακή εκπαίδευση των στελεχών των ελληνικών Ενόπλων Δυνάμεων, δια της πραγματοποίησης κοινών στρατιωτικών δραστηριοτήτων, ειδικά, όσον αφορά τη συμφωνία στρατιωτικής συνεργασίας. Τα βασικά σημεία της συμφωνίας, όπως αυτά αναφέρονται στο άρθρο 1 του σχεδίου νόμου. 
Στα άρθρα 3 και 4, καθορίζονται οι τομείς και οι μορφές συνεργασίας των δύο χωρών, παρέχοντας δυνατότητα σύναψης επιμέρους συμφωνιών, μνημόνια κατανόησης, τεχνικές διευθετήσεις, όπως το άλλο σχέδιο νόμου, ή ειδικά πρωτόκολλα για την επίτευξη και περαιτέρω εμβάθυνση της συνεργασίας.
Με το άρθρο 6, συστήνεται μικτή στρατιωτική επιτροπή, η οποία είναι υπεύθυνη για την παρακολούθηση της υλοποίησης της συμφωνίας, με τη δυνατότητα υποβολής συστάσεων στις αρμόδιες αρχές των δύο χωρών. 
Με το άρθρο 7, διασφαλίζεται η προστασία των ανταλλασσόμενων διαβαθμισμένων πληροφοριών, τόσο κατά τη διάρκεια ισχύος συμφωνίας όσο και κατόπιν καταγγελίας αυτής. Σύμφωνα με το άρθρο 8, κάθε χώρα θα επιβαρύνεται με τις ίδιες δαπάνες που προκύπτουν από την υλοποίηση της συμφωνίας, εκτός αν συμφωνηθεί διαφορετικά. 
Με τη διάταξη του άρθρου 9 παράγραφος 2, το προσωπικό του αποστέλλοντος κράτους θα υπόκειται στο ποινικό δίκαιο του φιλοξενούντος κράτους κατά τη διάρκεια της παραμονής στην επικράτεια του τελευταίου, εκτός αν συμφωνηθεί διαφορετικά μεταξύ των δύο κρατών. 
Με την παράγραφο 3 του άρθρου 9, καθιερώνεται δικαίωμα κάθε χώρας να υποβάλει αίτημα για εξαίρεση του προσωπικού της από τη δικαιοδοσία της άλλης χώρας, αίτημα το οποίο εξετάζεται ευνοϊκά και στο οποίο η απάντηση θα δίδεται εγγράφως. 
Με το άρθρο 9 παράγραφος 4, καθιερώνεται η συνδρομή κάθε χώρας σε σχέση με τη διενέργεια ανακρίσεων και τη συλλογή αποδεικτικών στοιχείων σε περίπτωση οποιουδήποτε αδικήματος και σύλληψης, καθώς επίσης κατοχυρώνονται τα δικαιώματα στο προσωπικό των δύο χωρών, που ενδέχεται να οδηγηθεί στα δικαστήρια της έτερης χώρας. 
Με το άρθρο 9 παράγραφος 5, το αποστέλλον κράτος έχει αρμοδιότητα επί πειθαρχικών θεμάτων, σύμφωνα με το εθνικό του νομικό πλαίσιο. 
Στο άρθρο 10 παράγραφος 1, ορίζεται ότι κάθε χώρα παραιτείται από όλες τις αξιώσεις πλην των συμβατικών έναντι της άλλης για ζημία, απώλεια ή καταστροφή της περιουσίας ή τραυματισμό ή θάνατο του προσωπικού της, που προκλήθηκε από το προσωπικό της άλλης χώρας κατά την εκτέλεση των υπηρεσιακών καθηκόντων. 
Με το άρθρο 10 παράγραφος 2, καθιερώνεται η υποχρέωση κάθε χώρας για αποζημίωση της άλλης σε σχέση με οποιαδήποτε ζημία, απώλεια ή καταστροφή της περιουσίας ή τραυματισμό ή θάνατο του προσωπικού, που προκλήθηκε από το προσωπικό της έτερης χώρας λόγω εκούσιας παράβασης καθήκοντος ή βαριάς αμέλειας. 
Στο άρθρο 10, ορίζεται ότι οι απαιτήσεις τρίτων θα διαχειρίζονται και διεκδικούνται δικαστικά από το φιλοξενούν κράτος, το οποίο καλύπτει τη δέουσα αποζημίωση και στη συνέχεια, σε περίπτωση ευθύνης του αποστέλλοντος κράτους, διαβουλεύονται μεταξύ τους για την επίτευξη φιλικής και δίκαιης διευθέτησης. 
Με το άρθρο 13, ορίζεται ότι η τροποποίηση της συμφωνίας είναι δυνατή κατόπιν γραπτής αμοιβαίας συμφωνίας των δύο κρατών. 
Με το άρθρο 14 παράγραφος 1, ορίζεται ότι η συμφωνία τίθεται σε ισχύ την ημερομηνία κατά την οποία θα λάβει χώρα η τελευταία έγγραφη προειδοποίηση, με την οποία τα συμβαλλόμενα μέρη θα ενημερώνουν δια της διπλωματικής οδού ότι έχουν ολοκληρωθεί οι απαιτούμενες εθνικές νομικές διαδικασίες. Η διάταξη αυτή εφαρμόζεται, επίσης και στην περίπτωση της τροποποίησης της συμφωνίας. 
Με το άρθρο 14 παράγραφος 2, ορίζεται ότι η διάρκεια ισχύος της συμφωνίας είναι πέντε έτη με αυτόματη ανανέωση, για διαδοχικά διαστήματα ενός έτους, εκτός εάν κάποιο μέλος εκφράσει επιθυμία καταγγελίας συμφωνίας, με γραπτή ειδοποίηση μέσω διπλωματικής οδού, έξι μήνες πριν από τη λήξη της συμφωνίας. 
Τέλος, με το άρθρο 2 του σχεδίου νόμου, ορίζεται ότι η έναρξη ισχύος αυτού είναι από τη δημοσίευσή του στη Εφημερίδα της Κυβέρνησης. 
Αναφορικά με τυχόν οικονομική επιβάρυνση της χώρας μας από τη συμφωνία αυτή, προκύπτει ότι από την αντιμετώπιση του κόστους υλοποίησης της προς κύρωση συμφωνίας, συμμετοχή εμπειρογνωμόνων και ειδικών στο πλαίσιο ανταλλαγής επισκέψεων, καθώς και εκπροσώπων της χώρας στους μνημονεύοντες τομείς συνεργασίας, μετακίνησης εκπροσώπων της χώρας στις συνεδριάσεις της μικτής ελληνο σαουδαραβικής στρατιωτικής επιτροπής, καθώς και άλλες ενδεχόμενες δαπάνες, όπως παροχή συνδρομής σε μέλη του προσωπικού της Ελλάδας σε περίπτωση τέλεσης αδικημάτων ή σύλληψής του, καθώς και καταβολή αποζημίωσης σε περίπτωση απώλειας, ζημίας και καταστροφής περιουσίας. Αυτό το ύψος των δαπανών, το οποίο εξαρτάται από πραγματικά γεγονότα, θα αντιμετωπίζεται από τις πιστώσεις του Προϋπολογισμού του Υπουργείου Αμύνης, όπως αναφέρουν η Έκθεση του Γενικού Λογιστηρίου του Κράτους και η Ειδική Έκθεση, κατ’ άρθρο 75 παράγραφος 3 του Συντάγματος. 
Αναφορικά τώρα με το δεύτερο σχέδιο νόμου, την Κύρωση της Διευθέτησης, μεταξύ της κυβέρνησης της Ελληνικής Δημοκρατίας και της κυβέρνησης του Βασιλείου της Σαουδικής Αραβίας, σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας. Αντικείμενο αυτής της Διευθέτησης είναι ο καθορισμός του νομικού καθεστώτος των Ελληνικών Ενόπλων Δυνάμεων, για όσο χρονικό διάστημα βρίσκονται στο έδαφος της Σαουδικής Αραβίας. Σημειώνεται, ότι σύμφωνα με το άρθρο 2 παράγραφος 2 της Διευθέτησης, αυτή δεν τυγχάνει εφαρμογής σε προσωπικό που βρίσκεται εκεί για εκπαίδευση.
 Βασικά σημεία της Διευθέτησης αυτής, όπως αυτά αναφέρονται στο άρθρο 1 του σχεδίου νόμου. Σύμφωνα με το άρθρο 3, η Ελληνική Δημοκρατία, ως κράτος αποστολής, απαλλάσσεται από την καταβολή οποιουδήποτε φόρου, δασμού ή τέλους, συμπεριλαμβανομένων των ναυτιλιακών και των λιμενικών τελών, καθώς και των τελών χρήσης του φάσματος ραδιοσυχνοτήτων. 
Με το άρθρο 6, ορίζεται, ότι στις Ελληνικές Δυνάμεις επιτρέπεται η ελεύθερη κίνηση εντός του κράτους υποδοχής, σύμφωνα με τις διαδικασίες που καθορίζει το Υπουργείο Άμυνας του κράτους υποδοχής. 
Στο άρθρο 7, ορίζεται, ότι ανθρώπινες σοροί των Ελληνικών Ενόπλων Δυνάμεων παραμένουν στην κυριότητα και υπό τον έλεγχο της Ελληνικής Δημοκρατίας. 
Στο άρθρο 8 παράγραφος 1 έως 3, ορίζεται, ότι το κράτος αποστολής έχει αρμοδιότητα σε πειθαρχικά θέματα του ελληνικού προσωπικού, καθώς και το δικαίωμα να ασκεί αποκλειστική ποινική δικαιοδοσία επ’ αυτού σε σχέση με αδικήματα που τιμωρούνται από τη νομοθεσία και των δύο μερών, εάν διαπράττονται κατά τη διάρκεια της παραμονής τους στο έδαφος του κράτους υποδοχής. Οι εκπρόσωποι του κράτους υποδοχής, μπορούν να παρακολουθήσουν τις δίκες που θα διεξαχθούν στο έδαφος του κράτους αποστολής. 
Στο άρθρο 8 παράγραφος 4, ορίζεται, ότι το κράτος υποδοχής έχει το δικαίωμα να ασκεί κατά προτεραιότητα δικαιοδοσία επί μελών των δυνάμεων του κράτους αποστολής και μελών πολιτικού προσωπικού, σχετικά με σοβαρά αδικήματα που διαπράχθηκαν εντός των συμφωνημένων καταστάσεων και περιοχών και εκτός υπηρεσίας, ή σχετικά με σοβαρά αδικήματα, που διαπράχθηκαν κατά του προσωπικού του κράτους υποδοχής ή τρίτου μέρους εντός των συμφωνημένων καταστάσεων και περιοχών επιχειρήσεων. 
Στο άρθρο 8 παράγραφος 5, ορίζεται, ότι τα μέλη αλλοενημερώνονται χωρίς καθυστέρηση για οποιοδήποτε αδίκημα ή σύλληψη και παρέχουν αμοιβαία συνδρομή όσον αφορά στη διεξαγωγή ερευνών ή συλλογή αποδεικτικών στοιχείων. 
Με το άρθρο 9 παράγραφος 1, ορίζεται, ότι κάθε μέρος παραιτείται από όλες τις αξιώσεις, πλην των συμβατικών έναντι του άλλου μέρους, για σημεία, απώλεια ή καταστροφή της περιουσίας του ή τραυματισμού ή θανάτου του προσωπικού του, που προκλήθηκε από το προσωπικό του άλλου μέρους κατά την εκτέλεση των επίσημων καθηκόντων. 
Στο άρθρο 9 παράγραφος 2, ορίζεται, ότι οι αξιώσεις τρίτων μερών διεκπεραιώνονται και εκδικάζονται από το κράτος υποδοχής, το οποίο καλύπτει τη δέουσα αποζημίωση και στη συνέχεια, σε περίπτωση ευθύνης του κράτους αποστολής, τα μέρη διαβουλεύονται μεταξύ τους για να πετύχουν φιλικό και δίκαιο διακανονισμό. 
Με το άρθρο 10 ορίζεται, ότι σε περίπτωση συμβάντος στην επικράτεια του κράτους υποδοχής σε σχέση με τις δραστηριότητες που πραγματοποιούνται βάσει της Διευθέτησης, η έρευνα ασφάλειας διεξάγεται σύμφωνα με τους νόμους και τους κανονισμούς του κράτους υποδοχής. Όταν ένα τέτοιο περιστατικό αφορά το ελληνικό προσωπικό, το προσωπικό ή οι εκπρόσωποι του κράτους αποστολής, δικαιούνται να συμμετέχουν στην έρευνα ασφαλείας ως παρατηρητές. Το κράτος υποδοχής κοινοποιεί τα πορίσματα της έρευνας της ασφάλειας στο κράτος αποστολής κατόπιν αιτήματός του. 
Στο άρθρο 11, ορίζεται, ότι για το διαβαθμισμένο υλικό και τις πληροφορίες που ανταλλάσσονται ή παράγονται σε σχέση με την παρούσα διευθέτηση, η χρήση τους, η φύλαξη, η προστασία και η καταστροφή και ο εν γένει χειρισμός τους, θα γίνει σύμφωνα με χωριστή Διευθέτηση που θα συναφθεί. 
Στο άρθρο 12, τα δύο μέρη και οι εκτελεστικοί αντιπρόσωποί τους μπορούν να θεσπίσουν εκτελεστικές διαδικασίες, για την εφαρμογή των διατάξεων της Διευθέτησης, ενώ οποιαδήποτε διαφορά σχετικά με την ερμηνεία και την εφαρμογή της Διευθέτησης επιλύεται αποκλειστικά, μέσω διαβούλευσης των μερών. 
Στο άρθρο 14 παράγραφος 1, ορίζεται, ότι η Διευθέτηση τίθεται σε ισχύ την ημερομηνία κατά την οποία θα λάβει χώρα η τελευταία έγγραφη ειδοποίηση, με την οποία τα συμβαλλόμενα μέρη θα ενημερώνουν, δια της διπλωματικής οδού βέβαια, ότι έχουν ολοκληρωθεί οι απαιτούμενες εθνικές νομικές διαδικασίες. Στο ίδιο άρθρο, προβλέπεται, ότι η διάρκεια ισχύος είναι ενός έτους με δυνατότητα παράτασης κατόπιν γραπτής συναίνεσης των μερών, ενώ είναι δυνατός ο τερματισμός της Διευθέτησης, είτε μέσω γραπτής ειδοποίησης και παρέλευσης τριών μηνών από την ημερομηνία της ειδοποίησης, είτε κατόπιν  αμοιβαίας συμφωνίας. 
Στο άρθρο 14 παράγραφος 4, ορίζεται, ότι ο τερματισμός της Διευθέτησης μπορεί να γίνει, είτε με αμοιβαία συναίνεση, είτε με γραπτή ειδοποίηση από οποιοδήποτε μέρος, μέσω της διπλωματικής οδού, στη περίπτωση αυτή η ισχύς παύει μετά από τρεις μήνες από την ημερομηνία ειδοποίησης. 
Τέλος, αναφορικά με την οικονομική επιβάρυνση, αυτή ενδέχεται να προκύψει από την καταβολή αποζημίωσης σε περίπτωση ευθύνης της Ελλάδος ως κράτους αποστολής, για ζημία ή απώλεια ή καταστροφή της περιουσίας τρίτων μερών, ή τραυματισμό ή θάνατο του προσωπικού τους, που προκλήθηκε από το προσωπικό των Ελληνικών Ενόπλων Δυνάμεων στο έδαφος της Σαουδικής Αραβίας.  
Σε κάθε περίπτωση το ύψος των δαπανών αυτών, το οποίο εξαρτάται όμως από πραγματικά γεγονότα όπως τον αριθμό και τη βαρύτητα των περιστατικών, θα αντιμετωπίζεται από τις πιστώσεις του Προϋπολογισμού του Υπουργείου Εθνικής Αμύνης, όπως αναφέρουν η έκθεση του Γενικού Λογιστηρίου του Κράτους και η ειδική έκθεση κατ’ άρθρο 75 παράγραφος 3 του Συντάγματος. Ευχαριστώ πολύ. 
ΘΕΟΔΩΡΑ ΜΠΑΚΟΓΙΑΝΝΗ(Πρόεδρος της Επιτροπής): Το λόγο έχει η Εισηγήτρια της Μειοψηφίας, κυρία Χρηστίδου. 
ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας): Κυρία Πρόεδρε, Αρχηγέ, κύριε Υπουργέ, κυρίες και κύριοι συνάδελφοι, τα δύο σχέδια νόμου που εισηγείται σήμερα η κυβέρνηση και έρχονται προς συζήτηση στην Επιτροπή μας, αφορούν σε διακρατικές συμφωνίες, μεταξύ της Ελλάδας και της Σαουδικής Αραβίας, στο πλαίσιο της στρατιωτικής συνεργασίας και της στρατιωτικής διπλωματίας. Όπως υποστηρίζεται κατά την εισήγηση, ο σκοπός των συμφωνιών είναι η στρατιωτική συνεργασία σε αμυντικό επίπεδο, με σκοπό την προάσπιση της ειρήνης και της ασφάλειας στην ευρύτερη περιοχή. 
Σε πρώτο επίπεδο φαίνεται πως αποτελεί μία νέα διακρατική συμφωνία, αντίστοιχη σε μεγάλο βαθμό με άλλες συμφωνίες, που έχει υπογράψει η χώρα μας με άλλες χώρες και έχει ως στόχο την ενίσχυση των εξωτερικών σχέσεων της χώρας μας, διαμέσου της στρατιωτικής διπλωματίας, την συνεκπαίδευση στρατιωτικών, την ανταλλαγή τεχνογνωσίας, την από κοινού εκτέλεση ασκήσεων, την περαιτέρω επιμόρφωση των στελεχών των Ενόπλων Δυνάμεων, την ανταλλαγή πληροφοριών και άλλα πολλά και πολύ χρήσιμα. Ως εκ τούτου, δεν προκύπτουν ιδιαίτερες αναφορές ως προς τη σκοπιμότητα και το γενικό πλαίσιο των δύο αυτών συμφωνιών με τη Σαουδική Αραβία, που έρχονται προς κύρωση σήμερα από τη Βουλή. 
Πρέπει να σημειωθεί ότι η Ελλάδα όσον αφορά στην άσκηση της εξωτερικής πολιτικής, έχει με σωρεία ενεργειών επιδιώξει και σε πολλές περιπτώσεις έχει καταφέρει να δημιουργήσει και να διατηρήσει ισχυρούς δεσμούς φιλίας και συνεργασίας με διάφορα κράτη του αραβικού κόσμου, κάτι το οποίο αναντίρρητα έχει προστιθέμενη αξία. Κάτι το οποίο έχει προστιθέμενη αξία, τόσο για τη θέση της χώρας μας στο διεθνές γίγνεσθαι, όσο και για τη θέση της στην ευρύτερη περιοχή της Νοτιοανατολικής Μεσογείου και της Μέσης Ανατολής. Στην παρούσα δε συνθήκη, κατά την οποία η κατάσταση στη Μέση Ανατολή έχει προκαλέσει γεωπολιτικές και γεωστρατηγικές ανακατατάξεις, η συνεργασία μεταξύ των κρατών έστω και σε επίπεδο στρατιωτικής συνεργασίας αμυντικού χαρακτήρα, δημιουργεί προστιθέμενη αξία σε επίπεδο συνεννόησης και συνεργασίας, καθώς δίνεται η δυνατότητα να παραμείνει η Ελλάδα συνομιλητής του αραβικού κόσμου και πολύ περισσότερο τώρα που παρατηρείται μία πόλωση, μεταξύ των κρατών της δύσης από την μία μεριά και εκείνων του αραβικού κόσμου από την άλλη, με βασική αιτία τον συνεχιζόμενο πόλεμο στη Γάζα και την τεράστια ανθρωπιστική και γεωπολιτική και γεωστρατηγική κρίση, που αυτή έχει προκαλέσει. 
Συνοπτικά, θα αναφερθώ στην εξειδίκευση των άρθρων, όπως παρουσιάζονται και συγκεκριμένα στην πρώτη συμφωνία – με αυτή θα ξεκινήσω - που αφορά το καθεστώς των Ενόπλων Δυνάμεων στο έδαφος του βασιλείου της Σαουδικής Αραβίας. Στο άρθρο 2 σκοπός της συμφωνίας ορίζεται ο προσδιορισμός του νομικού καθεστώτος των ελληνικών Ενόπλων Δυνάμεων στο έδαφος της Σαουδικής Αραβίας, στο οποίο θα βρίσκονται με σκοπό την υποστήριξη της αμυντικής ικανότητας της χώρας. Σε αυτό το σημείο, οφείλουμε να διατυπώσουμε την ισχυρή επιφύλαξη μας, ως προς τα όρια της αμυντικής υποστήριξης και κυρίως, όσον αφορά σε εξοπλισμό των ελληνικών Ενόπλων Δυνάμεων, που δεν θα πρέπει σε καμία περίπτωση να χρησιμοποιηθεί για άλλους σκοπούς ή να μεταφερθεί από τη Σαουδική Αραβία σε έτερη χώρα ή να χρησιμοποιηθεί κατά της εδαφικής ακεραιότητας άλλης χώρας. Επιπροσθέτως, θέλουμε να τονιστεί ότι από την αρχή ήμασταν αντίθετοι με την αποστολή αμυντικού υλικού στη Σαουδική Αραβία, καθώς και σε οποιαδήποτε άλλη χώρα απομειώνοντας έτσι την αμυντική ικανότητα της χώρας μας. 
	Η Ελλάδα, πρέπει να παραμείνει εγγυητής της ειρήνης και της σταθερότητας στην Ανατολική Μεσόγειο και στην ευρύτερη περιοχή, με ενεργητικές πρωτοβουλίες που θα γεφυρώνουν τις διαφορές, δίχως την οποιαδήποτε άμεση ή έμμεση εμπλοκή μας σε πολεμική αντιπαράθεση. 
Τώρα, ως προς τα υπόλοιπα άρθρα της Διευθέτησης του Καθεστώτος των Ενόπλων Δυνάμεων στη Σαουδική Αραβία, αφορούν, κυρίως, σε προβλέψεις για την τήρηση της έννομης τάξης της άλλης χώρας, σε διαδικασίες που ρυθμίζουν την είσοδο και την έξοδο από τη χώρα, στην ελευθερία της κίνησης των υπηρετούντων στις Ένοπλες Δυνάμεις μας, σε άλλες δικαιοδοτικές ρυθμίσεις για πειθαρχικές ή ποινικές παραβάσεις, για τη διερεύνηση συμβάντων, την επεξεργασία διαβαθμισμένων πληροφοριών, σε ρήτρες για τη διευθέτηση των διαφόρων διαφωνιών. Συνολικά, πρόκειται περί συνηθισμένων προβλέψεων σε διακρατικές συμφωνίες στρατιωτικής συνεργασίας και αρκετές διατάξεις, έτσι όπως τις είδαμε, πράγματι, αποτελούν πάγια πρακτική. 
Ως προς τη δεύτερη Συμφωνία, αναλύονται αντίστοιχες προβλέψεις, διαδικασίες και δικαιοδοτικές ρυθμίσεις. Προβλέπεται η σύσταση μικτής ελληνο σαουδαραβικής στρατιωτικής επιτροπής, για την υλοποίηση της Συμφωνίας, οι δυνατότητες τροποποίησης με αμοιβαία συναίνεση, ρυθμίσεις για τις αξιώσεις αποζημιώσεων, όπως και για την επίλυση των διαφορών.
Ολοκληρώνοντας, θέλω να αναφερθώ σε ένα κρίσιμο ζήτημα, για το οποίο έκανα λόγο και νωρίτερα και δεν είναι η πρώτη φορά που το λέμε, θα το ξαναπούμε και σήμερα, και έχει απασχολήσει την Επιτροπή μας σχετικά πολλές φορές. Θέλουμε ρητή και σαφή διαβεβαίωση από τον αρμόδιο Υπουργό για τη μη εμπλοκή, με οποιονδήποτε τρόπο, της χώρας μας, σε πολεμική αντιπαράθεση. 
Εμείς, είμαστε θετικοί, κινούμαστε, δηλαδή, προς την υπερψήφιση των συγκεκριμένων συμφωνιών, ωστόσο θα εκφράσουμε επιφύλαξη μέχρι την Ολομέλεια και  μέχρι να έχουμε τη ρητή διαβεβαίωση από τον Υπουργό για το συγκεκριμένο θέμα. Σας ευχαριστώ πολύ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής) :  Ευχαριστώ πολύ την κυρία Χρηστίδου.
Ο Ειδικός Αγορητής του ΠΑΣΟΚ – ΚΙΝΗΜΑ ΑΛΛΑΓΗΣ,  ο κ. Δημήτριος Μπιάγκης έχει το λόγο.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): 
Ευχαριστώ πολύ κυρία Πρόεδρε.
Κύριε Υφυπουργέ, κύριε Αρχηγέ, κύριοι Επιτελάρχες, κυρίες και κύριοι συνάδελφοι, τον Οκτώβριο του 2019 η Σαουδική Αραβία, υπέβαλε αίτημα για τη διάθεση ενός αντιαεροπορικού συστήματος PATRIOT από τη χώρα μας, συνοδευόμενη από το απαραίτητο εξειδικευμένο προσωπικό για τη λειτουργία του, για να συμβάλει στην προστασία κρίσιμων υποδομών ενέργειας της εν λόγω χώρας. Το κόστος μεταφοράς και λειτουργίας της πυροβολαρχίας, συμπεριλαμβανομένου του προσωπικού, ανελήφθη  εξ ολοκλήρου  από τη Σαουδική Αραβία. Η Κυβέρνησή μας έλαβε την απόφαση να ανταποκριθεί θετικά στο αίτημα των Σαουδαράβων τον ίδιο μήνα, Οκτώβριο του 2019, ενώ σχετική συμφωνία υπογράφτηκε στις 20 Απριλίου του 2021, όπως φαίνεται στο προς ψήφιση νομοσχέδιο του Υπουργείου, από τον τότε Υπουργό Εξωτερικών, κ. Νίκο Δένδια. Βέβαια, η εν λόγω συμφωνία υπογράφηκε τότε, με εκκρεμότητα την κύρωση της από το Ελληνικό Κοινοβούλιο.
Αξίζει να σημειωθεί, ότι η τελετή αναχώρησης της ελληνικής δύναμης προς τη Σαουδική Αραβία, πραγματοποιήθηκε στης 14/9/2021 στην αεροπορική βάση της Τανάγρας, παρουσία, μεταξύ άλλων, του τότε Υπουργού Εθνικής Άμυνας, κ. Νίκου Παναγιωτόπουλου και άλλων του Ελληνικού Στρατού. 
Η συγκρότηση της ελληνικής δύναμης Σαουδικής Αραβίας και η διάθεση μιας πυροβολαρχίας κατευθυνόμενων βλημάτων του αντιαεροπορικού συστήματος μεγάλου βεληνεκούς PATRIOT, για την ενίσχυση της άμυνας και της αντιπυραυλικής προστασίας του Βασιλείου της Σαουδικής Αραβίας, εντάχθηκε στο πλαίσιο υλοποίησης της διεθνούς πρωτοβουλίας. 
Σημειώνεται, ότι πριν από περίπου ένα χρόνο, κατά την επίσκεψη του Προέδρου Ρετζέπ Ταγίπ Ερντογάν στη Σαουδική Αραβία στις 17 Ιουλίου του 2023, υπεγράφη μεταξύ Τουρκίας και Σαουδικής Αραβίας, μνημόνιο κατανόησης συνεργασίας στον τομέα προώθησης άμεσων επενδύσεων. Η συνεργασία αυτή αφορά, μεταξύ άλλων και στον τομέα της αμυντικής βιομηχανίας, της έρευνας και της ανάπτυξης και συμπεριλαμβάνει συμβάσεις πώλησης μεταξύ του Υπουργείου Άμυνας της Σαουδικής Αραβίας και της τουρκικής εταιρείας Baykar.
Παράλληλα, στο στάδιο ολοκλήρωσης βρίσκεται και η διμερής Αμυντική Συμφωνία, μεταξύ των ΗΠΑ και της Σαουδικής Αραβίας. Σύμφωνα με τα δημοσιεύματα η συμφωνία θα προβλέπει μεταξύ άλλων, την πρόσβαση της Σαουδικής Αραβίας σε πιο προηγμένα αμερικανικά όπλα, με αντάλλαγμα την διακοπή αγορών των όπλων από την Κίνα, καθώς και τον περιορισμό των επενδύσεων του Πεκίνου στην Αραβική χώρα. Στο πλαίσιο του «πνεύματος της συμφωνίας» ΗΠΑ και Σαουδικής Αραβίας συζητούν την πιθανή πώληση μαχητικών αεροσκαφών F-35 και άλλων προηγμένων όπλων, ενώ η εν λόγω συμφωνία αναμένεται να περιλαμβάνει την «κοινή» χρήση αναδυόμενων τεχνολογιών συμπεριλαμβανομένης και της Τεχνητής Νοημοσύνης.
 Σύμφωνα με τον αναφερόμενο σκοπό, στο κείμενο της συμφωνίας Στρατιωτικής Συνεργασίας, μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας, αυτή αποσκοπεί στην προώθηση και ενίσχυση της αμυντικής συνεργασίας, μεταξύ των δύο χωρών. Αντίστοιχα, ο σκοπός της συμφωνίας διευθέτησης, μεταξύ των δύο μερών, σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας, όπως αναφέρεται στο κείμενο της συμφωνίας, είναι ο καθορισμός του νομικού καθεστώτος των στελεχών των Ελληνικών Ενόπλων Δυνάμεων, για όσο αυτά θα βρίσκονται στο έδαφος του Βασιλείου της Σαουδικής Αραβίας, καθώς και για την υποστήριξη της αμυντικής ικανότητας του στο πλαίσιο  ως άνω συμφωνίας της «Στρατιωτικής Συνεργασίας».
 Είναι προφανές ότι βασική  συμφωνία, είναι η ημερομηνία υπογραφής 26/7/2022. Αυτή είναι περί στρατιωτικής συνεργασίας των δύο μερών, όπου έχει εξειδικευτεί μέχρι σήμερα, κυρίως με την παρουσία της Ελληνικής Πυροβολαρχίας PATRIOT στο έδαφος του Βασιλείου της Σαουδικής Αραβίας, προς ενίσχυση της άμυνας του. Η έτερη συμφωνία ημερομηνίας υπογραφής 20/4/2021 είναι επικουρική της ανωτέρω, ως προς τη ρύθμιση θεμάτων, που αφορούν στη διαμονή των στελεχών των Ενόπλων Δυνάμεων της χώρας μας, που υπηρετούν στη Σαουδική Αραβία, καθώς και στο πλαίσιο εφαρμογής της στρατιωτικής συνεργασίας των δύο μερών. Η συμφωνία της Αμυντικής Συνεργασίας με το Βασίλειο της Σαουδικής Αραβίας μπορεί να θεωρηθεί, ως μέρος μιας μακροχρόνιας στρατηγικής της χώρας μας, όπου έχει ήδη ξεκινήσει πριν από πολλά χρόνια την  δεκαετία του 80, για την ενίσχυση των σχέσεων και συνεργασίας  με χώρες της εγγύς Ανατολής, κυρίως του χώρο της Ανατολικής Μεσογείου και της Μέσης Ανατολής.
 Αντίστοιχες δράσεις έχουν αναληφθεί την τελευταία δεκαετία, για την ενίσχυση της συνεργασίας με έμφαση στον τομέα της Άμυνας και της Εξωτερικής Πολιτικής με άλλες αραβικές χώρες, όπως με την Αίγυπτο, τα Ηνωμένα Αραβικά Εμιράτα, με απτά και αμοιβαία επωφελή αποτελέσματα, τόσο στον τομέα της Άμυνας,   κοινές  ασκήσεις  κλπ, όσο και της Εξωτερικής Πολιτικής. Παραδείγματος χάριν, την συμφωνία της ΑΟΖ με Αίγυπτο κ.τ.λ. Πρέπει να ληφθεί  επίσης, υπόψη ότι μια από τις βασικές προκλήσεις της Άμυνας της Σαουδικής Αραβίας, αφορά την αντιμετώπιση της απειλής των ΧΟΥΘΙ, οι οποίοι αποτελούν μια διαρκή απειλή για την Διεθνή Ναυτιλία, ενώ ήδη έχουν επιτεθεί και σε πλοία Ελληνικών συμφερόντων, στοιχίζοντας ενίοτε  τη ζωή των ναυτικών σε κίνδυνο. Οι σχέσεις της Σαουδικής Αραβίας με την Τουρκία μετά την «αραβική άνοιξη» δεν είναι και οι καλύτερες, δεδομένων των ιδεολογικών τους διαφορών. Η Τουρκία υπό την ηγεσία του ΡΕΤΖΕΠ ΤΑΓΙΠ ΕΡΝΤΟΓΑΝ, έχει υποστηρίξει τον πολιτικό ισλαμισμό, ενώ η Σαουδική Αραβία, ιδίως υπό τον διάδοχο πρίγκιπα ΜΟΧΑΜΕΝΤ ΜΠΙΝ ΣΑΛΜΑΝ, έχει προσπαθήσει να περιορίσει την επιρροή αυτής της ιδεολογίας, προς διαφορετικές πλευρές στις περιφερειακές συγκρούσεις κάτι το οποίο αξιολογείται θετικά, για τις υπό συζήτηση συμφωνίες. 
Άλλωστε, το γεγονός ότι η Τουρκία μετά την υπογραφή των εν λόγω συμφωνιών, έσπευσε να υπογράψει  διμερή συμφωνία με την Σαουδική Αραβία και στον Αμυντικό Τομέα, παρά τα προϋπάρχοντα προβλήματα στις σχέσεις τους. Αν μη τι άλλο, αυτό υποδηλώνει σε κάποιο βαθμό την αντίδραση, έναντι της Ελληνικής πρωτοβουλίας. Όσο των ανωτέρων οι εν λόγω συμφωνίες, κρίνονται κατ’ αρχήν θετικές, έναντι της Ελληνικής πρωτοβουλίας. Εντούτοις, όμως η όποια θετική αποτίμηση των συμφωνιών αυτών σε επίπεδο Εξωτερικής Πολιτικής της χώρας μας, θα πρέπει παράλληλα να συνοδεύεται από τη διασφάλιση, ότι η διάθεση Προσωπικού και Αμυντικού Εξοπλισμού των Ελληνικών Ενόπλων Δυνάμεων σε ξένο έδαφος, δεν θα έχει καμία απολύτως  συνέπεια, στη διατήρηση της Αμυντικής Θωράκισης και Επιχειρησιακής Ετοιμότητας της χώρας μας. 
Επίσης, δεν μπορεί, παρά να αξιολογηθεί αρνητικά η μεγάλη καθυστέρηση της Κυβέρνησης, για να φέρει την εν λόγω Συμφωνία προς Κύρωση στη Βουλή. Σχεδόν μετά από τρία χρόνια υπογραφής τους και κυρίως παρουσίας και επιχειρησιακής ήδη λειτουργίας της ελληνικής δύναμης στη Σαουδική Αραβία με το εν λόγω σύστημα patriot. Δηλαδή, το 2024 ρυθμίζεται, κυρίες και κύριοι συνάδελφοι, με σχέδιο νόμου η διευθέτηση που υπογράφτηκε, μεταξύ των δύο χωρών το 2021 και αφορά στο νομικό καθεστώς των Ενόπλων Δυνάμεων στη Σαουδική Αραβία και στη μεταξύ τους στρατιωτική συνεργασία, τρία χρόνια όπου οι Έλληνες στρατιωτικοί της ελληνικής δύναμης Σαουδικής Αραβίας, βρίσκονται ουσιαστικά, εντός εισαγωγικών στον, αέρα αναφορικά με το νομικό καθεστώς της εκεί παρουσίας τους. Δεν είναι η πρώτη φορά που η συγκεκριμένη κυβέρνηση καθυστερεί.
 Ενδεικτικά, αναφέρεται η μη εφαρμογή - και θα το επαναλαμβάνουμε συνέχεια εμείς κύριε Υφυπουργέ - του νόμου 4782/21 της δικής σας Κυβέρνησης περί προμηθειών  αμυντικού υλικού, τον οποίο η Κυβέρνηση ψήφισε, αλλά δεν εφαρμόζει. Επίσης και την αδικαιολόγητη καθυστέρηση έγκρισης του μακροπρόθεσμου προγραμματισμού αμυντικών εξοπλισμών και του κυλιόμενου προγραμματισμού των συμβάσεων στρατιωτικών εξοπλισμών, παρά την παρέλευση τριών ετών από την έναρξη ισχύος του σχετικού νόμου.
 Σε ότι αφορά στις ειδικότερες διατάξεις των δύο Συμφωνιών, αυτές είναι μάλλον τυπικές και ακολουθούν τη συνήθη πρακτική, για συμφωνίες αυτού του τύπου και δεν υπάρχουν ειδικότερα σχόλια για τα κάνουν. Επιφυλασσόμαστε, λοιπόν, κύριε Υφυπουργέ, όσον αφορά τα δύο σχέδια νόμου, που εισάγονται προς ψήφιση στη Βουλή, θέτοντας παράλληλα προς εσάς και προς τον Αρχηγό του ελληνικού στρατεύματος, που βρίσκεται εδώ  μαζί μας τα εξής θέματα.
 Δύο ερωτήματα, τα οποία για μας είναι πάρα πολύ σημαντικά και διατυπώθηκαν λίγο παραπάνω στην ομιλία μου και έχουν να κάνουν, αφενός, για τη διαβεβαίωση της μη αρνητικής επίδρασης των Συμφωνιών στην αμυντική επιχειρησιακή ετοιμότητα της χώρας μας και αφετέρου, για τους λόγους καθυστέρησης της Κύρωσης των Συμφωνιών. Ευχαριστώ πολύ κυρία Πρόεδρε.
 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):Ευχαριστώ πάρα πολύ.  Το λόγο έχει ο κ. Παπαναστάσης από το  Κομμουνιστικό Κόμμα Ελλάδας.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ κυρία Πρόεδρε.  Κυρίες και κύριοι, εμείς,  ξεκινώντας, δηλώνουμε ότι δεν επιφυλασσόμαστε και από τις πρώτες κουβέντες μας, χαρακτηρίζουμε απαράδεκτες και πολύ επικίνδυνες τις σημερινές Συμφωνίες, μεταξύ Ελλάδας και Σαουδικής Αραβίας. Θεωρούμε, παντελώς, αβάσιμη και παραπλανητική κάθε κυβερνητική ακόμη και υπόνοια, ότι αυτές οι Συμφωνίες υπηρετούν τη διεθνή ειρήνη ή και γενικότερα τα συμφέροντα της Ελλάδας.
 Στο επίκεντρο αυτών των Συμφωνιών, βρίσκεται μια χώρα και μια ευρύτερη περιοχή όπου οι ιμπεριαλιστικοί ανταγωνισμοί χτυπούν πραγματικά κόκκινο. Ερυθρά Θάλασσα, Περσικός Κόλπος, σύγκρουση Ισραήλ Ιράν, πόλεμος Σαουδικής Αραβίας με Υεμένη, σφαγή του παλαιστινιακού λαού από τη χώρα δολοφόνων του Ισραήλ και πολλά άλλα. Κοινός παρονομαστής των Συμφωνιών της Ελλάδας με αυτές τις χώρες, είναι το βάθεμα της εμπλοκής τους με μεγάλους κινδύνους και πολλά προβλήματα και για τους Έλληνες στρατιωτικούς. 
Τα συμφέροντα της χώρας μας, θα έπρεπε να είναι τα συμφέροντα του ελληνικού λαού και αυτά, σε καμία περίπτωση, δεν θα έπρεπε να στρέφονται εναντίον κανενός άλλου λαού, κάτι,  που υποθάλπουν και ενισχύουν οι υπό συζήτηση Συμφωνίες της Ελλάδας με τη Σαουδική Αραβία, κατ’ επέκταση και με τα κράτη του κόλπου, αλλά και με το Ισραήλ. Αυτό υποστηρίζουν οι δύο πραγματικά άθλιες Συμφωνίες, που φέρνει σήμερα η Κυβέρνηση της Νέας Δημοκρατίας στη Βουλή. Είναι τα συμφέροντα της ελληνικής αστικής τάξης, είναι η νομοθετική κατοχύρωση της λύσσας τους  για κέρδη με κάθε κόστος.
 Το γνωρίζει πολύ καλά, ενώ, το κρύβει περίτεχνα, τόσο η Κυβέρνηση, όσο και οι υπόλοιποι που στηρίζουν τη γεωπολιτική αναβάθμιση της χώρας, όπως παραπλανητικά την ονομάζουν οι προαναφερόμενοι, όπως, επίσης, γνωρίζουν όλοι τους ότι τα κέρδη αυτά  για τα οποία σήμερα συμβάλουν  οι σημερινές Συμφωνίες, είναι βαμμένα με αίμα εκατοντάδων χιλιάδων σκοτωμένων  και πνιγμένων,  με εκατομμύρια ξεριζωμένων από τις εστίες τους. 
Το Κομμουνιστικό Κόμμα Ελλάδας, εδώ και χρόνια, καταδικάζει ανελλιπώς τον ιμπεριαλιστικό πόλεμο και τη σφαγή του λαού της Υεμένης από τη Σαουδική Αραβία και τους συμμάχους της. Καταγγέλλει το συνεχή εξοπλισμό του σαουδαραβικού καθεστώτος, από κυβερνήσεις των κρατών μελών της Ευρωπαϊκής Ένωσης, μεταξύ των οποίων και η κυβέρνηση ΣΥΡΙΖΑ – ΑΝ-ΕΛ, η οποία με τη συναίνεση και των άλλων αστικών κομμάτων, όταν ήταν στην κυβέρνηση, υπέγραψε συμφωνία πώλησης πολεμικού υλικού στο κράτος -δολοφόνο της Σαουδικής Αραβίας, στο πλαίσιο της λεγόμενης γεωστρατηγικής αναβάθμισης της Ελλάδας. Δηλαδή, τη βαθύτερη εμπλοκή της στα ιμπεριαλιστικά σχέδια για λογαριασμό του κεφαλαίου. 
Η Σαουδική Αραβία είναι μια χώρα με την οποία η ελληνική κυβέρνηση βρίσκεται σε μια διαρκή τροχιά αναβάθμισης των οικονομικών και στρατιωτικών της σχέσεων, τα τελευταία χρόνια. Το Κομμουνιστικό Κόμμα Ελλάδας απαιτεί τη διακοπή κάθε πολεμικής ενίσχυσης του σαουδαραβικού καθεστώτος. Είναι εξάλλου γνωστή η απόφαση της ελληνικής κυβέρνησης να στείλει συστοιχίες του αντιπυραυλικού συστήματος patriot, για να συνδράμει τη Σαουδική Αραβία στα αντίποινα για την εμπλοκή της στον πόλεμο στην Υεμένη, αλλά και στο ενδεχόμενο σύγκρουσης της με το Ιράν, ενώ στρατιωτικές συμφωνίες είχε υπογράψει και η κυβέρνηση ΣΥΡΙΖΑ, υπηρετώντας τον ίδιο ευρώ ατλαντικό σχεδιασμό. 
Η Σαουδική Αραβία είναι, επίσης, η χώρα που συνεχίζει ασταμάτητα τους εγκληματικούς βομβαρδισμούς αμάχων, το ξεκλήρισμα του λαού της Υεμένης και τη διάλυση κάθε υποδομής σε αυτή τη χώρα. Συμμετείχε και συνεχίζει να συμμετέχει με πολλούς τρόπους ενεργά στον πόλεμο κατά της Συρίας. Είναι η χώρα που ενώ υποθάλπει το ISIS, απολαμβάνει ταυτόχρονα την πολύπλευρη στήριξη των ΗΠΑ, του ΝΑΤΟ και της Ευρωπαϊκής Ένωσης, στο πλαίσιο των σφοδρών ανταγωνισμών που μαίνονται στην περιοχή για τις ενεργειακές πηγές και τους δρόμους μεταφοράς τους. 
Τέλος, η χώρα αυτή ρίχνει λάδι στη φωτιά των αναφλέξεων στην περιοχή, στους ανταγωνισμούς ΗΠΑ, Κίνας και Ρωσίας, συμμετέχοντας ενεργά στην υλοποίηση του οικονομικού διαδρόμου Ινδίας, Μέσης Ανατολής, Ευρωπαϊκής Ένωσης, ο οποίος διαμορφώνεται, ως εναλλακτική διαδρομή υπό την καθοδήγηση των ΗΠΑ, ως αντίβαρο στον κινεζικό δρόμο του μεταξιού. Για θέματα που προκύπτουν από τις συμφωνίες, όπως αναβάθμιση της εκπαίδευσης του προσωπικού των ελληνικών Ενόπλων Δυνάμεων, το έβαλε ο Εισηγητής της Νέας Δημοκρατίας ο κ. Κτιστάκης, σε πολεμικές συνθήκες ή της διαχείρισης νεκρών ή υπολειμμάτων σορών Ελλήνων στρατιωτικών. Ανέφερα ότι είναι πάνω από 100 -130, δεν γνωρίζω τον αριθμό, Ελλήνων στρατιωτικών. Μήνυμα στις οικογένειες αυτών των στρατιωτικών πως θα διαχειριστεί, θα υπάρξει διαχείριση των νεκρών και των υπολειμμάτων αυτών των ανθρώπων. Γι’ αυτούς μιλάμε.
Θα τοποθετηθούμε αναλυτικότερα στη συζήτηση στην Ολομέλεια. Το Κομμουνιστικό Κόμμα Ελλάδας, βάζει θέμα απόσυρσης των δύο συμφωνιών. Σε κάθε περίπτωση τις καταψηφίζει και θα τις πολεμήσει με κάθε τρόπο. Ευχαριστώ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ(Πρόεδρος της Επιτροπής): Ευχαριστούμε πολύ. Το λόγο έχει ο κ. Χήτας. 
ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής της Κ.Ο. «Ελληνική Λύση – Κυριάκος Βελόπουλος»): Σας ευχαριστώ πολύ, κυρία Πρόεδρε. Οι παρούσες συμβάσεις αποτελούν, στην ουσία, μια επέκταση προηγούμενων συνεργασιών με τη Σαουδική Αραβία, ενώ η πρώτη σύμβαση, αφορά τη συνέχιση της παρουσίας Ελληνικών Ενόπλων Δυνάμεων στη συγκεκριμένη χώρα. Πρόκειται για ένα πρόγραμμα που ξεκίνησε το 2021, όταν η Ελλάδα συμμετείχε στη διεθνή πρωτοβουλία με μια πυροβολαρχία κατευθυνόμενων βλημάτων patriot  της Πολεμικής Αεροπορίας, για την προστασία κρίσιμων εγκαταστάσεων της Σαουδικής Αραβίας, όσον αφορά την κρατική πετρελαϊκή εταιρεία Aramco.
	Θα πάω κατ’ ευθείαν σε κάποια στις παρατηρήσεις μας επί των άρθρων ξεκινώντας από την πρώτη σύμβαση, άρθρο 2. Σκοπός της σύμβασης είναι η υποστήριξη της αμυντικής ικανότητας της Σαουδικής Αραβίας, χωρίς την εκπαίδευση.
Στο άρθρο 7, τι σημαίνει κύριε Υπουργέ ότι η χώρα αποστολής η Ελλάδα, έχει πρόσβαση σε σωρούς υπό τους νόμους της Σαουδικής Αραβίας; Ποιοι είναι αυτοί οι νόμοι; Εάν για παράδειγμα υπάρξει υποθετικά ένα μπάζωμα όπως έγινε στα Τέμπη από τη Σαουδική Αραβία, πώς μπορούν να ανακτηθούν οι σωροί;
Άρθρο 8. Το κράτος αποστολής έχει αρμοδιότητα σε πειθαρχικά της αποστολής, αλλά σέβεται τους νόμους της Σαουδικής Αραβίας. Η Ελλάδα έχει επίσης την ποινική δικαιοδοσία σε αδικήματα που τιμωρούνται και από τις δύο νομοθεσίες, αλλά όπως φαίνεται, αφορά μόνο το εάν έχουν διαπραχθεί εντός των συμφωνηθέντων εγκαταστάσεων. Το κράτος υποδοχής τώρα, η Σαουδική Αραβία, έχει κατά προτεραιότητα δικαιοδοσία για αδικήματα εκτός των περιοχών και εκτός υπηρεσίας ή αν είναι κατά προσωπικού του κράτους υποδοχής ή τρίτων μέσα στις εγκαταστάσεις. Εδώ, θα θέλαμε να ρωτήσουμε τι γίνεται για αδικήματα που ισχύουν, για τη νομοθεσία της Σαουδικής Αραβίας, αλλά δεν ισχύουν στην Ελλάδα. Ενδεχομένως σε θρησκευτικά θέματα. Ποια είναι τα δικαιώματα παρέμβασης της χώρας μας; Έχει ενημερωθεί το προσωπικό; Έχουν υπάρξει ως τώρα τέτοια αδικήματα και προβλήματα; Τι σημαίνει, ότι η δίκη στη Σαουδική Αραβία πρέπει να διεξαχθεί το συντομότερο δυνατό στην παράγραφο 5 β; Υπάρχει κάποιο χρονικό όριο;
Άρθρο 9. Κάθε μέρος παραιτείται μεν από αξιώσεις έναντι του άλλου, αλλά όσον αφορά την αποζημίωση τρίτων, η εκδίκαση γίνεται στο κράτος υποδοχής, δηλαδή στη Σαουδική Αραβία, ενώ εν συνεχεία γίνεται φιλικός διακανονισμός μεταξύ τους. Εδώ, θεωρούμε λάθος να παραιτείται η ελληνική πλευρά, για αξιώσεις από ζημιές, απώλειες και θανάτους, που προκλήθηκαν με υπαιτιότητα του προσωπικού της Σαουδικής Αραβίας. Όσον αφορά τις αξιώσεις τρίτων μερών, για παράδειγμα γονείς θανούντων, εκδικάζονται από το κράτος υποδοχής, δηλαδή τη Σαουδική Αραβία κάτι που είναι εξαιρετικά προβληματικό, αφού η Σαουδική Αραβία, δεν διαθέτει το ίδιο ή ανάλογο δικαιακό σύστημα με την Ελλάδα.
 Επομένως, κάθε δίκη θα απαιτεί έξοδα για Σαουδάραβες δικηγόρους, ενώ θα διεξάγεται προφανώς υπό τον έλεγχο της βασιλικής κυβέρνησης. Εδώ, λοιπόν, διερωτόμαστε, γιατί να μην υπαχθεί σε διεθνές δικαστήριο αφού είναι αποζημιώσεις έναντι τρίτων. Για παράδειγμα, εάν βομβαρδίσουν οι Χούθις πετρελαϊκές εγκαταστάσεις της  Aramco που είναι εισηγμένη στις Ηνωμένες Πολιτείες της Αμερικής και το patriot δεν καταφέρει να προστατεύσει ή αστοχήσει, μπορεί να έχουμε διεκδίκηση σημαντικής αποζημίωσης; Αν αποτύχουμε δηλαδή σε αυτό, πόσο  μπορεί να είναι αυτό το κόστος; Λάβετε υπόψη ότι ο σχετικός κίνδυνος σημειώνεται μέσα από το Γενικό Λογιστήριο του Κράτους, αλλά δεν το ποσοτικοποιεί. Λογικά, λοιπόν, φοβόμαστε, ότι υπάρχει σημαντική έκθεσή μας σε απρόβλεπτο κόστος. Έχει γίνει αποτίμηση των προστατευόμενων εγκαταστάσεων; Είναι ασφαλισμένες; Είναι κάποια ερωτήματα.
Στο άρθρο 10. Όπως φαίνεται σε περίπτωση συμβάντος που αφορά το ελληνικό προσωπικό, οι εκπρόσωποι της Ελλάδας θα μετέχουν στην έρευνα ασφαλείας ως παρατηρητές και δεν θα μπορούν να διεξαγάγουν συμπληρωματική ή ανεξάρτητη έρευνα. Οπότε υπάρχει κίνδυνος οι αρχές της Σαουδικής Αραβίας να εκπονούν μελέτες, εκθέσεις και πορίσματα υπέρ της χώρας τους.
Στο άρθρο 11. Γιατί δεν περιλαμβάνεται στην παρούσα το πλαίσιο ανταλλαγής πληροφοριών; Θα υποβληθεί κάποια ξεχωριστή σύμβαση γι’ αυτό;
Άρθρο 13. Η επίλυση διαφορών γίνεται αποκλειστικά με διαβούλευση. Γενικά είμαστε υπέρ της δυνατότητας προσφυγής σε διεθνή δικαστήρια, τουλάχιστον για τις εμπορικές συμβάσεις. Ως μία γενικότερη ερώτηση, ποιος καλύπτει το κόστος στις πυροβολαρχίες μας στη Σαουδική Αραβία; Όπου εννοούμε μισθούς, έξοδα διαβίωσης, έξοδα υποστήριξης, οδοιπορικά, πυρομαχικά και πάει λέγοντας. Πόσο είναι αυτό το κόστος; Έχει σχέση με την αύξηση των εξαγωγών μας; Δηλαδή, η αύξηση είναι αντιστάθμισμα για το κόστος της χώρας μας; Εάν υποθέσουμε πως ναι - αν και δεν το θεωρούμε καθόλου πιθανό - ποιες εταιρείες και πόσο ευνοεί η αύξηση των εξαγωγών; Σημειώνοντας πως το μεγαλύτερο μέρος αφορά τα πετρελαιοειδή.
Έχουμε διαβάσει επίσης και το καταθέτουμε στα πρακτικά, πως στα πλαίσια της εργασίας, η Σαουδική Αραβία θα αναλάβει την αναβάθμιση των ελληνικών MIM-104 Patriot στην έκδοση PAC-3. Έχει επισημοποιηθεί και έχει υπογραφεί αυτό; Ποιο είναι το όφελος; Αφορά όλα τα Patriot;

Η δεύτερη πλέον Σύμβαση, «Συμφωνίες ναυτικής συνεργασίας μεταξύ της ελληνικής Κυβέρνησης και του βασιλείου της Σαουδικής Αραβίας», υπογράφτηκε στην Αθήνα τον Ιούλιο του 2022 και όπως αναφέρεται στο προοίμιο, έχει σκοπό την ενδυνάμωση των φιλικών σχέσεων των δύο χωρών και την προώθηση της διεθνούς ειρήνης, χωρίς να στρέφεται εναντίον κάποιας άλλης χώρας. 
Σε ορισμένα άρθρα να αναφέρουμε τα εξής. Στο άρθρο 6, βασική για την υλοποίηση της Σύμβασης, είναι η μεικτή στρατιωτική επιτροπή με ισομερή αντιπροσώπευση που θα συνεδριάζει και στις δύο χώρες. Εδώ θα πρέπει να διευκρινιστεί, ποιοι θα συμμετέχουν από τη χώρα μας, καθώς επίσης ποιο θα είναι το κόστος, αφού δεν το αναφέρει το Γενικό Λογιστήριο του Κράτους. 
Στο άρθρο 7, οι πληροφορίες που ανταλλάσσονται είναι εμπιστευτικές ή απόρρητες και δεν μεταβιβάζονται σε τρίτους χωρίς την έγκριση των μερών. Τι είδους πληροφορίες μπορεί να αυτές;
Στο άρθρο 9, το Προσωπικό κάθε μέρους υπόκειται σε ποινική νομοθεσία του άλλου όταν βρίσκεται εκεί, όπως και στη στρατιωτική πειθαρχία του κράτους υποδοχής. Έχει εξεταστεί τι σημαίνει αυτό για το Προσωπικό μας στη Σαουδική Αραβία; Δηλαδή, δεν φτάνει που έχουμε από το 2021 ολόκληρη πυροβολαρχία PATRIOT στη Σαουδική Αραβία, η παραμονή της οποίας παρατάθηκε τον περασμένο Μάιο για έναν ακόμη χρόνο, χωρίς καμία αντιπαροχή, αλλά το Προσωπικό μας κινδυνεύει επιπλέον με τιμωρία για λόγους αθέτησης στρατιωτικής πειθαρχίας με βάση τους ισχύοντες κανόνες στη Σαουδική Αραβία και χωρίς να απολαμβάνει ασυλία. Το γεγονός αυτό για μας είναι απαράδεκτο. 
Στο άρθρο 10, το κάθε μέρος αποζημιώνει το άλλο από ενδεχόμενη ζημία όταν έχει προκληθεί κατά την άσκηση καθηκόντων ή από δόλο ή από βαριά αμέλεια. Σε αυτή την περίπτωση, όπως σημειώνει και το Γενικό Λογιστήριο του Κράτους, γεννάται το ενδεχόμενο αποζημίωσης. Έχει εκτιμηθεί ο συγκεκριμένος κίνδυνος και υπάρχουν διαδικασίες;
Κλείνοντας, πριν καν υπογραφεί η παρούσα συμφωνία, είχαμε ήδη αποστείλει στη Σαουδική Αραβία μια πυροβολαρχία PATRIOT και το ανάλογο προσωπικό άνευ όρων και οποιασδήποτε αντιπαροχής, με 120 αξιωματικούς και υπαξιωματικούς να συνεισφέρουν στην αεράμυνα της χώρας και των κρίσιμων υποδομών της. Μόλις τον Μάιο του 2024 γνωστοποιήθηκε, ότι η πυροβολαρχία θα παραμείνει στη Σαουδική Αραβία για ακόμη ένα έτος, οπότε η Ελλάδα στερείται από μια κρίσιμη πυροβολαρχία για την αεράμυνα, ουσιαστικά έχει αφοπλιστεί ο εναέριος χώρος μας. Θεωρούμε ότι οι διεθνείς συμφωνίες πρέπει να είναι αμφοτεροβαρείς, να είναι αμοιβαία επωφελείς, κάτι που δεν βλέπουμε στην παρούσα συμφωνία. Θεωρούμε απαράδεκτο- από τότε είχαμε εκφράσει την έντονη διαφωνία μας, για την αποστολή των PATRIOT στη  Σαουδική Αραβία- και φυσικά θα καταψηφίσουμε και τις δύο αυτές Κυρώσεις.  Ευχαριστώ, κυρία Πρόεδρε. 
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Καιρίδης Δημήτριος Κατσανιώτης Ανδρέας,  Κελέτσης Σταύρος, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Παππάς Ιωάννης, Ρουσόπουλος Θεόδωρος (Θόδωρος), Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Συντυχάκης Μανώλης, Λαμπρούλης Γεώργιος, Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Καζαμίας Αλέξανδρος, Ζερβέας Αλέξανδρος, και Σαράκης Παύλος. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ. Το λόγο έχει η Ειδική Αγορήτρια της «ΝΕΑΣ ΑΡΙΣΤΕΡΑΣ», η κυρία Αναγνωστοπούλου
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κυρία Πρόεδρε. Κύριε Υφυπουργέ, κύριε Αρχηγέ, θέλω να ξεκινήσω με το σχέδιο νόμου που αφορά την Κύρωση της διευθέτησης, μεταξύ της κυβέρνησης της ελληνικής Δημοκρατίας και της κυβέρνησης του βασιλείου της Σαουδικής Αραβίας, σχετικά με το καθεστώς των ελληνικών Ενόπλων Δυνάμεων στο έδαφος του βασιλείου της Σαουδικής Αραβίας. Αυτή η συμφωνία, που είχε υπογραφεί το 2021 με τη Σαουδική Αραβία, έρχεται ετεροχρονισμένα σήμερα και μοιάζει με άχρηστη συμμετοχή σε πόλεμο μετά τον πόλεμο. 
Ο σκοπός εδώ, στο άρθρο 2 της Συμφωνίας αυτής, είναι για την υποστήριξη της αμυντικής ικανότητας του βασιλείου της Σαουδικής Αραβίας. Δεν λέγεται τίποτα άλλο, «αμυντική ικανότητα του βασιλείου της Σαουδικής Αραβίας». Ξέρουμε τι έγινε και τότε ήμασταν αντίθετοι με την αποστολή των αντιαεροπορικών PATRIOT, της πυροβολαρχίας, και θέλω να ρωτήσω ένα πράγμα, ξέρουμε τι έγινε με τους  ΧΟΥΘΙ  ξέρουμε για την ανθρωπιστική κρίση στην Υεμένη, ξέρουμε την παρέμβαση της Κίνας και πώς σταμάτησε όλη αυτή η κατάσταση στην περιοχή και η ανθρωπιστική κρίση στην Υεμένη και λοιπά. Θέλω να ρωτήσω, λοιπόν, ποιος ο λόγος να μένει ένα σύστημα, πάρα πολύ σημαντικό για την άμυνα της δικιάς μας χώρας, για την αντιαεροπορική άμυνα του Αιγαίου μάλιστα, να μένει τόσο μακριά από την Ελλάδα;
Θέλω να ρωτήσω ευθέως. Εάν υπάρξει πρόβλημα στο Αιγαίο, έχει χρόνο να επιστρέψουν οι Patriot; Πώς μένουνε έξω; Όταν ακούω και πολλές φορές από τον Υπουργό Εθνικής Άμυνας ότι ανησυχεί και ότι ανησυχεί πάρα πολύ στις Επιτροπές που έχουμε κάνει εδώ. 
Βέβαια, δεν θέλω να βάλω στη συζήτηση το θέμα της σταδιακής αποστρατιωτικοποίησης των νησιών με διάφορα όπλα, τεθωρακισμένα, μικρά αεροσκάφη και λοιπά που φεύγουν από τα νησιά. Άρα, εδώ τίθεται ένα συγκεκριμένο πρόβλημα. Είχατε πει πολλές φορές και ισχυρίζονται όλοι οι αρμόδιοι ότι προβλέπεται η αναβάθμιση των πυραύλων σε PAC-3 με δαπάνη της Σαουδικής Αραβίας, αλλά αυτό δεν έχει γίνει εδώ και 3 χρόνια, για να τα πάω στη λογική τη δική σας, δεν τα πάω στη λογική τη δική μου και ότι ισχυρίζονται έτσι στρατιωτικοί. Πότε έγιναν όλα αυτά; Έχουν περάσει τρία χρόνια. Μένει εκεί σημαντική δύναμη, για την αμυντική ικανότητα της χώρας και εδώ δε βλέπουμε τι γίνεται. 
Θέλω να πάω, όμως, στο άρθρο 7 αυτής της Συμφωνίας και ρωτάω ευθέως. Το είπε και ο Ειδικός Αγορητής του Κομμουνιστικού Κόμματος Ελλάδας. Εμένα με ανατριχιάζει αυτό το άρθρο 7. Έχουμε τέτοια πολυτέλεια που να θυσιάζονται άνθρωποι; Άκουσα και προχτές τον Υπουργό Εθνικής Άμυνας και θέλω να τον ρωτήσω σε άλλη συνεδρίαση της Επιτροπής, ότι αλίμονο αν ο ελληνισμός αμυνόταν μόνο μέσα στην Ελλάδα. Έχουμε πολυτέλεια να θυσιάζονται άνθρωποι, για την αμυντική ικανότητα μιας άλλης χώρας;
Ποιο είναι το εθνικό συμφέρον για την Ελλάδα; Ποιο είναι το γεωστρατηγικό συμφέρον για την Ελλάδα; Το οποίο, δεν αποτυπώνεται κιόλας πουθενά. Δεν λέω για άλλα άρθρα, που επίσης δημιουργούν μεγάλες απορίες. Για εμένα αυτό το άρθρο 7 πραγματικά είναι τεράστιας σημασίας. Τα υπολείμματα ή οι σοροί των ανθρώπων των Ελληνικών Ενόπλων Δυνάμεων από οποιοδήποτε περιστατικό ή ατύχημα και ότι εκεί θα έχει πρόσβαση η Ελλάδα με τις διαδικασίες που καθορίζει το Υπουργείο Άμυνας του βασιλείου της Σαουδικής Αραβίας. Εδώ, πραγματικά, χρειάζεται τεράστια προσοχή. 
Επανέρχομαι, γιατί βεβαίως τοποθετούμαι κατά, γιατί δεν καταλαβαίνω ένα πράγμα. Το επαναλαμβάνω, υπερασπιζόμαστε το βασίλειο της Σαουδικής Αραβίας; Θέλω ένα ναι ή ένα όχι. Γιατί, για την αμυντική ικανότητα της Σαουδικής Αραβίας έχουμε στείλει εκεί κόσμο και τα Patriot. Υπερασπιζόμαστε την αμυντική ικανότητα; Ποιος ωφελείται σε γεωστρατηγικό επίπεδο; 
Όταν κάνουμε τέτοιες Συμφωνίες, γιατί είναι ωραία αυτά, η στρατιωτική διπλωματία και όλα είναι πάρα πολύ καλά, αλλά δεν γίνονται σε κενό χρόνο, δεν γίνονται σε μια γυάλα χρόνου. Ξέρουμε τι συμβαίνει στην περιοχή. Θέλουμε να έχουμε όλη τη βεντάλια των υποθέσεων, για να στέλνει η χώρα και να κάνει τέτοιες Συμφωνίες σε μία περίοδο που εσείς, το Υπουργείο Εθνικής Άμυνας, υποστηρίζει ότι είναι πάρα πολύ κρίσιμη, για την ασφάλεια της ίδιας της χώρας. Λέμε για μία περιοχή, όπου έχουμε μία τεράστια πληγή ανθρωπιστική και γενοκτονικών διαστάσεων, δηλαδή, το θέμα της Γάζας. Καταψηφίζω. Ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Το λόγο έχει ο κ. Ρούντας. 

	ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):  Κυρία Πρόεδρε, κύριε Υφυπουργέ, κύριε Αρχηγέ,  αξιότιμα στελέχη των Ενόπλων Δυνάμεων, κυρίες και κύριοι συνάδελφοι, έχουμε προς κύρωση δύο Συμβάσεις σήμερα στην Επιτροπή μας. Η δεύτερη Σύμβαση, η Σύμβαση που αφορά το καθεστώς των ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας, αφορά στην παρουσία της ελληνικής πυροβολαρχίας, των Patriot, στην περιοχή εκείνη και, προφανώς, και στο ελληνικό προσωπικό, πολιτικό και στρατιωτικό, το οποίο έχει σταλεί εδώ και πάρα πολύ καιρό στη συγκεκριμένη περιοχή, για να χειρίζεται και να διευθετεί τα ζητήματα αυτής της πυροβολαρχίας. 
Θέλουμε, πραγματικά, να μας εξηγήσετε από την 20η Απριλίου του 2021, όπου υπεγράφη στο Ριάντ η εν λόγω Σύμβαση, μέχρι σήμερα, τρία χρόνια μετά, ποιο είναι το νομικό καθεστώς το οποίο καλύπτει την ελληνική στρατιωτική δύναμη στην περιοχή εκείνη η οποία, προφανώς, είναι εκτεθειμένη σε πληθώρα κινδύνων. Θεωρούμε, ότι δεν περιποιεί τιμή στην ελληνική δύναμη το γεγονός αυτό να έχουν παρέλθει τρία έτη και η ελληνική δύναμη να θεωρούμε ότι είναι σχεδόν ακάλυπτη. 
Θα θέλαμε, επίσης, να μας απαντήσετε πόσο ωφέλιμη, τελικά, ήταν η διάθεση της εν λόγω ελληνικής συστοιχίας των Patriot για τη χώρα μας, έχετε προβεί, δηλαδή, σε κάποια αξιολόγηση, έχετε δει την αποτελεσματικότητα, την αποδοτικότητα αυτής της απόφασης και της κινήσεως σας; Υπάρχουν κάποια ανταποδοτικά οφέλη; Γιατί στην ανάλυση συνεπειών ρύθμισης αναφέρεται επί λέξει ότι η συνεργασία με τη Σαουδική Αραβία, γίνεται ώστε να δοθεί κίνητρο, για την υποστήριξη των θέσεών μας σε θέματα αμέσου εθνικού ενδιαφέροντος. Θέλουμε, λοιπόν, να μας απαντήσετε εάν, τελικά, έχουμε λάβει κάποια βοήθεια σε κάποιο εθνικό θέμα και ποιο είναι αυτό και ποια είναι αυτή η βοήθεια. Για παράδειγμα, στο ζήτημα της ΑΟΖ έχουμε λάβει κάποια βοήθεια ή κάποια υποστήριξη από τη Σαουδική Αραβία; Μας κάνει εντύπωση γιατί στην τελευταία σύσκεψη στο Εθνικό Συμβούλιο Εξωτερικής Πολιτικής, το οποίο είχε ως θέμα συζήτησης το Μεσανατολικό, δεν έγινε καμία αναφορά στις σχέσεις Ελλάδος και Σαουδικής Αραβίας και προφανώς, καμία αναφορά σε τυχόν ανταποδοτικά οφέλη από την ελληνική παρουσία εκεί στην περιοχή. 
 Επίσης, θέλουμε να μας απαντήσετε, σε κάποιες άλλες ερωτήσεις. Υπάρχει κάποιο μίσθωμα για τους Patriot κι εάν υπάρχει κάποιο μίσθωμα σε τι ποσό ανέρχεται. Εάν πάλι δεν υπάρχει μίσθωμα, υπάρχει κάποια πρόθεση από τη χώρα μας να ζητήσει κάποια ωφέλεια, για παράδειγμα να μας δώσει ως αντάλλαγμα η Σαουδική Αραβία τεχνολογία αιχμής; Να σημειώσουμε ότι η Σαουδική Αραβία, προφανώς το γνωρίζετε πολύ καλύτερα, δαπανά περίπου το 6% του ΑΕΠ της σε αμυντικές δαπάνες, περίπου 100 δις δολάρια. Άρα, θεωρώ ότι δεν έχει ανάγκη ή δεν έχει πρόβλημα να μας χορηγήσει κάποιο ποσό ως αντάλλαγμα, ως ετήσιο μίσθωμα. 
Δεύτερον, γίνεται λόγος για αναβάθμιση των Patriot στο μοντέλο του Pac 3. Αναφέρεται κάπου ρητά αυτό; Υπάρχει κάποια ποινική ρήτρα σε περίπτωση όπου η Σαουδική Αραβία δεν τηρήσει αυτή τη δέσμευσή της; Έχουν παρέλθει ήδη τρία έτη, ξαναλέω.  
Επόμενη ερώτηση. Σε περίπτωση που υπάρξει κάποια εμπλοκή - γιατί, σύμφωνα με το άρθρο 2 της εν λόγω Συνθήκης, στην ουσία η συνεργασία γίνεται για να στηρίξουμε την αμυντική ικανότητα της Σαουδικής Αραβίας τη στιγμή που, προφανώς, στέλνοντας κάτω τους Patriot αδυνατίζουμε τη δική μας αμυντική ικανότητα - κάποια φθορά, κάποια ζημία ή κάποια καταστροφή, ποιος θα αναλάβει το κόστος της επιδιόρθωσης της ζημίας ή ακόμη, στη χειρότερη περίπτωση, αντικατάστασης της συστοιχίας αυτής, γιατί στο άρθρο 9 λέει ότι παραιτούνται τα μέρη από τις αξιώσεις αυτές και θα υπάρχει μια μεταξύ τους διαπραγμάτευση.
Τέλος, σε περίπτωση που υπάρξει, Θεός φυλάξει, ένα θερμό επεισόδιο με τη γείτονα χώρα - εντάξει, έχουμε τη Διακήρυξη των Αθηνών, υποτίθεται έχουμε μπει σε ένα καινούργιο πεδίο συζητήσεων, έχουμε μέτρα οικοδόμησης της εμπιστοσύνης, αλλά παρόλα αυτά η Τουρκία, δεν έχει σταματήσει την παράνομη εισβολή και κατοχή της Κύπρου και, φυσικά, δεν έχει σταματήσει την αναθεωρητική της πολιτική - σε πόσο χρόνο μπορεί να έρθει αυτή η συστοιχία πίσω και δεν μιλάμε γενικά, θέλουμε συγκεκριμένο χρονοδιάγραμμα κι εάν έρθει πίσω, θα είναι επιχειρησιακά έτοιμη; 
Σε ό,τι αφορά στο επόμενο σχέδιο νόμου, σίγουρα σε γενικό κανόνα οι συνεργασίες με άλλες χώρες, έτσι ώστε να προωθείται η θέση της Ελλάδας διεθνώς και να αναδεικνύεται η στρατηγική μας θέση και, φυσικά, να εδραιώνεται τόσο σε εθνικό όσο και σε διεθνές επίπεδο το κλίμα ειρήνης και ασφάλειας, είναι θετικές. Ουδείς μπορεί να το αμφισβητήσει αυτό. 
	Αυτό όμως που πάντοτε θα πρέπει να εξετάζουμε ενδελεχώς με μεγάλη μελέτη και ευήθεια  είναι ποια είναι τα ανταποδοτικά οφέλη, δηλαδή, τι κερδίζουμε από αυτό; Ποια οφέλη θα έχει η χώρα μας και όχι μόνο στο παρόν, ούτε απλά στο εγγύς μέλλον, αλλά και σε βάθος χρόνου;
 Υπό αυτή τη λογική, λοιπόν, θα θέλαμε να μας διευκρινίσετε στη συγκεκριμένη Σύμβαση δύο σημεία, στο άρθρο 3 περίπτωση θ΄, όπου αναφέρεται η φράση «οποιοδήποτε άλλο τομέα συμφωνηθεί από τα μέρη» και στο άρθρο 4 παράγραφος 2 τη φράση «οιουδήποτε άλλου μέσου συμφωνηθεί από τα μέρη». Θεωρούμε ότι αυτά είναι γενικές και αόριστες έννοιες οι οποίες στο μέλλον μπορεί να ερμηνευθούν με τον οποιονδήποτε γενικό τρόπο και έτσι ενδεχομένως να ενταχθούν στο νοηματικό  τους περιεχόμενο και με περιπτώσεις συμμετοχής της Ελλάδος σε πολεμικές επιχειρήσεις στην περιοχή, κάτι το οποίο σε καμία των περιπτώσεων – εννοείται - δεν είναι ωφέλιμο. 
Θα θέλαμε να μας αναλύσετε τελικά ποια είναι τα οφέλη μας από τη στρατιωτική συνεργασία με τη Σαουδική Αραβία από τη στιγμή μάλιστα, που θεωρητικά είμαστε μέλη του ΝΑΤΟ, είμαστε μέλη της Ευρωπαϊκής Ένωσης, στρατιωτικές ασκήσεις κάνουμε, τεχνογνωσία έχουμε. Δηλαδή, στην περίπτωση αυτή, ποιο είναι το ιδιαίτερο γνώρισμα, ποια είναι η ιδιαίτερη ανάγκη την οποία καλύπτουμε με τη συνεργασία μας με τη Σαουδική Αραβία, δεδομένων μάλιστα και των γεωπολιτικών συνθηκών της περιοχής και της αυξημένης πιθανότητας πολεμικής σύρραξης;  Θα θέλαμε να απαντήσετε πρώτα σε αυτές τις ερωτήσεις. Εμείς θα επιφυλαχθούμε μέχρι το πέρας της Επιτροπής και θα τοποθετηθούμε. Σας ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):  Ευχαριστούμε τον κ. Ρούντα.
Ο κ. Καζαμίας έχει το λόγο εκ μέρους της «Πλεύσης Ελευθερίας».
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κυρία Πρόεδρε.
 Κυρίες και κύριοι Βουλευτές, οι δύο διεθνείς Συμβάσεις που έχουμε μπροστά μας προς κύρωση εμπλέκουν τη χώρα μας σε μία σύρραξη στο νότο της Αραβικής Χερσονήσου, δηλαδή, τριάμισι χιλιάδες χιλιόμετρα μακριά η οποία με κανέναν τρόπο, δεν συμβάλει στην εξυπηρέτηση των εθνικών μας συμφερόντων. 
Η πολιτική εμπλοκής της Ελλάδας στα ζητήματα ασφαλείας του Περσικού Κόλπου και της Αραβικής Χερσονήσου, ξεκίνησε το 2017 επί κυβερνήσεως ΣΥΡΙΖΑ - ΑΝΕΛ με πρωτοβουλίες του τότε Υπουργού Εθνικής Άμυνας Πάνου Καμμένου και με την υποστήριξη και τη σφραγίδα του πρώην Προέδρου του ΣΥΡΙΖΑ Αλέξη Τσίπρα. Επρόκειτο για μία καταστροφική εμπλοκή η οποία οφείλεται, κατά την άποψή μας, στο γεγονός ότι η τότε κυβέρνηση και, δυστυχώς, η σημερινή υιοθετούσε μία πολιτική υποτελούς εξάρτησης στις Ηνωμένες Πολιτείες και η εμπλοκή αυτή κατά τη γνώμη μας, πραγματοποιήθηκε ακριβώς, διότι εντάσσεται στο πλαίσιο εξυπηρέτησης των ευρύτερων στρατηγικών σχεδίων  των Ηνωμένων Πολιτειών και της Ατλαντικής Συμμαχίας στην περιοχή αυτή. 
Ο ρόλος της Σαουδικής Αραβίας στον πόλεμο της Υεμένης, έχει υπάρξει πεδίο μεγάλης αντιπαράθεσης διεθνώς, κυρίως, διότι πάρα πολλές έγκυρες Διεθνείς Οργανώσεις Ανθρωπίνων Δικαιωμάτων μιλούν για σοβαρά εγκλήματα πολέμου από πλευράς της Σαουδικής Αραβίας στον εμφύλιο πόλεμο της Υεμένης, περιλαμβανομένων και των στοχευμένων επιθέσεων σε σχολεία και των μαζικών θανάτων μικρών παιδιών. Μέχρι το 2020 τα Ηνωμένα Έθνη, είχαν λάβει πάρα πολύ αυστηρά μέτρα ενάντια στη Σαουδική Αραβία, για την πολιτική αυτή και πάρα πολλές Οργανώσεις Ανθρωπίνων Δικαιωμάτων και μετά το 2020 συνεχίζουν να καταγγέλλουν αυτή τη συμπεριφορά. 
Συνεπώς, η χώρα μας εμπλέκεται εδώ σε έναν πόλεμο ο οποίος δεν είναι διόλου καθαρός και ο οποίος ταυτίζεται με σοβαρές παραβιάσεις του Διεθνούς Δικαίου στην περιοχή. Επιπλέον, η Σαουδική Αραβία είναι ένα από τα πιο αυταρχικά καθεστώτα στον κόσμο που εφαρμόζει νόμους οι οποίοι μεταξύ άλλων - και αυτά βρίσκονται επίσης στις πρώτες σελίδες των εφημερίδων διεθνώς - που εκτελεί αντιφρονούντες και σύμφωνα με τα επίσημα στοιχεία των Ηνωμένων Εθνών το 2022 εκτελέστηκαν, για τις απόψεις τους 196 άτομα και το 2023, 172 άτομα.
	Μιλάμε για άλλα λόγια, για ένα άκρως ανελεύθερο καθεστώς, με το οποίο έρχεται η χώρα μας να πραγματοποιήσει μέσω αυτών των Συμβάσεων μία συνεργασία στο υψηλότερο επίπεδο στρατιωτικής συνεργασίας και θα το δούμε αυτό λίγο παρακάτω. 
Πρέπει, επίσης, να προσθέσω ότι η Σαουδική Αραβία, όπως ειπώθηκε και από άλλους Βουλευτές, είναι μια πλούσια χώρα, η οποία δεν έχει ανάγκη της συμβολής και της αρωγής των Ελληνικών Ενόπλων Δυνάμεων, για να διεκπεραιώσει τον πόλεμο στον οποίο έχει αναμειχθεί εδώ και σχεδόν τώρα δέκα χρόνια στην Υεμένη. Είναι ένας εμφύλιος πόλεμος στην Υεμένη όπου εμπλέκεται ως εξωτερική δύναμη η Σαουδική Αραβία. 
Η δύναμη που προσφέρουμε είναι πάρα πολύ μικρή, δεν αλλάζει τίποτα στην έκβαση του πολέμου αυτού. Με άλλα λόγια, δηλαδή, δεν είναι ότι η Ελλάδα παίζει έναν κρίσιμο ρόλο στην περίπτωση του πολέμου στην Υεμένη. Και, βεβαίως, δεν υπάρχει, επαναλαμβάνω, στρατιωτική ή οικονομική ανάγκη από την πλευρά της Σαουδικής Αραβίας, για να λαμβάνει αυτή τη βοήθεια. Συνεπώς, ακόμη και με τους όρους του πολέμου στη νότια αραβική χερσόνησο, η ανάμιξή μας, η εμπλοκή της Ελλάδας, δεν έχει νόημα. Όχι μόνο, δηλαδή, δεν αφορά τα ελληνικά εθνικά συμφέροντα, αλλά ούτε και το συμφέρον του πολέμου αυτού, έτσι όπως, διεξάγεται στην περιοχή. 
Έρχομαι τώρα στις δύο αυτές Συμβάσεις. Το πρώτο γενικό σχόλιο αναφέρθηκε και από άλλους. Έρχονται με τεράστια καθυστέρηση στη Βουλή, αφότου έχουν ληφθεί όλες οι αποφάσεις. Η πρώτη Σύμβαση έχει υπογραφεί τον Απρίλιο του 2021 και μας έρχεται σήμερα, δηλαδή, τρία χρόνια μετά. Η δεύτερη Σύμβαση έχει υπογραφεί τον Ιούλιο του 2022. Μας έρχεται, δηλαδή, σήμερα σχεδόν δύο χρόνια μετά. Αυτό δείχνει, βεβαίως, τον τρόπο, με τον οποίο το Υπουργείο Εθνικής Αμύνης, αντιμετωπίζει τη Βουλή και τον τρόπο, με τον οποίο η αμυντική πολιτική της χώρας, θεωρεί ότι οι θεσμοί δημοκρατικού ελέγχου των αποφάσεων, που αφορούν την εθνική άμυνα, θα πρέπει να αντιμετωπίζονται. 
Η πρώτη από τις Συμφωνίες αυτές, στο άρθρο 8, προβλέπει ότι η μικρή στρατιωτική δύναμη της χώρας μας, που θα βρίσκεται στη Σαουδική Αραβία, σε περίπτωση παραβίασης των νόμων της Σαουδικής Αραβίας, θα πρέπει να δικάζεται με βάση την νομοθεσία της χώρας αυτής. Υπενθυμίζουμε ότι, η νομοθεσία της χώρας αυτής, της Σαουδικής Αραβίας, εφαρμόζει τον ισλαμικό νόμο, τη Σαρία, μέσα από μία πολύ στενή ερμηνεία. Και αυτό φαίνεται, βεβαίως, στο γεγονός ότι ο αριθμός των εκτελέσεων στη Σαουδική Αραβία, είναι πάρα πολύ υψηλός και η αυστηρότητα των ποινών, για παραπτώματα πολύ μικρά, είναι για τα ευρωπαϊκά δεδομένα και για τα δεδομένα της χώρας μας, πάρα - πάρα πολύ αυστηρές. 
Και αναρωτιόμαστε, γιατί το Υπουργείο Εθνικής Άμυνας, όταν υπέγραφε αυτή τη Συμφωνία, δεν φρόντισε, ούτως ώστε να εφαρμόζεται η Αρχή της Ετεροδικίας, κάτι το οποίο κάνουν πάρα πολλές χώρες, όταν συμβάλλονται με καθεστώτα τα οποία έχουν νόμους, που είναι εντελώς ξένοι προς την νομοθετική κουλτούρα των χωρών μας; Ειλικρινά, απορούμε πώς δεν το σκεφτήκατε αυτό ή αν το σκεφτήκατε, γιατί δεν καταφέρατε να το βάλλετε, να το επιβάλλετε ως όρος; Είναι κρίσιμης σημασίας για την προστασία των στρατιωτών μας στη Σαουδική Αραβία. 
Το δεύτερο σημείο όσον αφορά την πρώτη Σύμβαση σχετίζεται με τις τελικές διατάξεις. Αυτή είναι μια Συμφωνία ενός έτους, βεβαίως, από την ώρα που υπεγράφη μέχρι σήμερα έχουν περάσει τρία χρόνια. Το άρθρο 14 παράγραφος 2, προβλέπει ότι η Συμφωνία αυτή, μπορεί να ανανεώνεται εσαεί. Με άλλα λόγια, η Βουλή καλείται σήμερα να εγκρίνει μια Συμφωνία ενός έτους, που, όμως, μπορεί να συνεχίσει να υπάρχει, αν το θέλει η εκτελεστική εξουσία της χώρας μας, η κυβέρνηση, δηλαδή και η κυβέρνηση της Σαουδικής Αραβίας, για αιώνες. Δεν υπάρχει περιορισμός, θα πρέπει να υπάρχει περιορισμός σε αυτές τις συμφωνίες. Και, βεβαίως, αυτό που καλείται να κάνει η Βουλή, είναι αδιανόητο να εγκρίνει μια Συμφωνία για έναν χρόνο, η οποία, όμως, δίνει το πράσινο φως, με τον τρόπο αυτό, εμμέσως, να υπάρχει αυτή η Συμφωνία και να διαιωνίζεται για πάρα πολύ μεγάλο χρονικό διάστημα.
                Έρχομαι τώρα στη δεύτερη Συμφωνία. Αυτή θέτει, στο άρθρο 3, τομείς συνεργασίας στο αμυντικό πεδίο, οι οποίοι είναι από τους πιο ευαίσθητους τομείς συνεργασίας. Με άλλα λόγια, δεν μπαίνουμε απλώς σε μία συμφωνία αμυντικής συνεργασίας με τη Σαουδική Αραβία, με βάση τις Συμφωνίες αυτές ή έχουμε μπει εν πάση περιπτώσει εδώ και τρία χρόνια. Βρισκόμαστε σε μία συνεργασία στο αμυντικό επίπεδο, στο πιο βαθύ πεδίο που μπορεί να φανταστεί κανείς την αμυντική συνεργασία να εκτυλίσσεται. 
             Αναφέρομαι συγκεκριμένα στους τομείς συνεργασίας, συνεργασίες στρατιωτικές, βιομηχανίας και μεταφορά τεχνολογίας, αυτά περιέχουν απόρρητα, ανταλλαγή στρατιωτικών επεξεργασμένων πληροφοριών, διοικητική μέριμνα και υποστήριξη προμηθειών κτλ.. Αυτές είναι πάρα πολύ προχωρημένες ρήτρες αμυντικής συνεργασίας και απορούμε, υπάρχει τόσο στενή αμυντική κουλτούρα και κουλτούρα ασφάλειας ανάμεσα στη χώρα μας και στη Σαουδική Αραβία, ούτως ώστε να εγκρίνονται αυτά; 
             Τέλος, έρχομαι στο άρθρο 7 της δεύτερης Συμφωνίας, έχω και μία γενική καταληκτική παρατήρηση να κάνω κύριε Πρόεδρε, για την ανταλλαγή και προστασία των πληροφοριών, γίνεται σαφέστατα λόγος για ανταλλαγή πληροφοριών, οι οποίες χαρακτηρίζονται ως άκρως απόρρητες και απόρρητες. Αυτά είναι πάρα πολύ ευαίσθητα στρατιωτικά μυστικά για να τα έχει από πλευράς των συμμάχων μας μια χώρα σαν τη Σαουδική Αραβία. Απορούμε πραγματικά με βάση ποια λογική κοινής αμυντικής κουλτούρας, ιστορίας, αλλά και συμφερόντων, εγκρίθηκαν αυτά τα πράγματα. 
            Τέλος, έχω να παρατηρήσω ότι και στις δύο Συμφωνίες το Λογιστήριο του Κράτους, καθώς φαίνεται επηρεασμένο από μία εισηγητική έκθεση του Υπουργείου, αρνείται να μας πει πόσο θα στοιχίσει αυτό το πράγμα, λέει «εξαρτάται από τις συνθήκες». 
            Με συγχωρείτε πάρα πολύ, ξέρουμε πάρα πολύ ξεκάθαρα κάτω από ποιες συνθήκες βρίσκονται αυτές οι δυνάμεις στη Σαουδική Αραβία εδώ και τρία χρόνια, μπορεί να υπολογιστεί αυτό και βεβαίως γνωρίζουμε τον αριθμό των στρατιωτών και μπορούμε να συμπεράνουμε πολύ εύκολα τι προϋπολογισμό χρειάζονται για να συντηρηθούν εκεί με τον τρόπο που έχουν συντηρηθεί μέχρι τώρα. Αυτά τα νούμερα, όμως, αποκρύπτονται και φοβόμαστε ότι αποκρύπτονται, διότι το Υπουργείο Εθνικής Άμυνας έχει επηρεάσει την διαδικασία υπολογισμού του προϋπολογισμού που χρειάζεται, ούτως ώστε να παραμένει αυτή η μικρή στρατιωτική δύναμη της χώρας μας στη Σαουδική Αραβία. Η ΠΛΕΥΣΗ ΕΛΕΥΘΕΡΙΑΣ βρίσκει ότι και οι δύο αυτές Συμφωνίες είναι απαράδεκτες για τα συμφέροντα της χώρας και θα τις καταψηφίσει. Ευχαριστώ.
               ΔΙΟΝΥΣΙΟΣ ΧΑΤΖΗΔΑΚΗΣ (Προεδρεύων της Επιτροπής): Το λόγο έχει ο κ. Ζερβέας.
               ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):  Ευχαριστώ, κύριε Πρόεδρε. Κύριε Υφυπουργέ, κύριε Αρχηγέ, κυρίες και κύριοι βουλευτές, κατ’ αρχάς θα προβώ σε μια διαπίστωση, βλέπω ότι συνεχίζουμε ως πολιτικό σύστημα την τακτική να κάνουμε τα πάντα ανάποδα. Ενώ, λοιπόν, βρίσκεται ουσιαστικά εν ισχύ η συγκεκριμένη Συμφωνία από το 2021 και στη Σαουδική Αραβία, βρίσκονται και μέλη των Ενόπλων Δυνάμεων αλλά βεβαίως και η πυροβολαρχία των PATRIOT, ερχόμαστε τώρα τρία χρόνια μετά να νομιμοποιήσουμε την παρουσία αυτή στη Σαουδική Αραβία. Προφανώς, αυτό θα έπρεπε να είχε γίνει πριν και όχι τώρα. Τώρα επί του νομοσχεδίου. 
               Στο νομοσχέδιο για την Κύρωση της Συμφωνίας Στρατιωτικής Συνεργασίας υπάρχει συνεχώς, στα άρθρα 7, 8 και αλλού, η φράση «εκτός εάν τα δύο Μέρη αποφασίσουν διαφορετικά», δεν περιγράφεται όμως η διαδικασία που τα Μέρη θα αποφασίσουν διαφορετικά για το εκάστοτε θέμα. Πώς θα γίνει αυτό; Τηλεφωνικά, με γραπτή δήλωση; Εδώ το νομοσχέδιο το αφήνει στη φαντασία μας, που κατά τη γνώμη μας καταδεικνύει την προχειρότητα του εν λόγω νομοσχεδίου.
             Όσον αφορά στο άρθρο 10 γίνεται αναφορά ότι «αν προκληθεί ζημιά, τραυματισμός ή και θάνατος Έλληνα στρατιωτικού με υπαιτιότητα Σαουδάραβα, η Ελλάδα παραιτείται από κάθε αξίωση εις βάρος της Σαουδικής Αραβίας». Θεωρώ ότι αυτή η πρόβλεψη είναι και ακατανόητη και απαράδεκτη.
Στο άρθρο 12 γίνεται αναφορά για την επίλυση κάθε διαφοράς μεταξύ των δύο μερών. Για την ερμηνεία της Συμφωνίας θα γίνεται μεταξύ των δύο μερών χωρίς να γίνεται προσφυγή σε διεθνές δικαστήριο. Εδώ έχουμε την παγκόσμια πρωτοτυπία να απεμπολούμε τη Συνθήκη της Βιέννης, για το δίκαιο των Συνθηκών.
Η Συνθήκη της Βιέννης, δεν εφαρμόζεται όπου και όποτε μας βολεύει. Αποτελεί εθιμικό δίκαιο καθώς έχει αναγνωριστεί από παραπάνω από τα δύο τρίτα των μελών του Οργανισμού Ηνωμένων Εθνών και άρα είναι δεσμευτική. Για ποιο λόγο, λοιπόν, υπάρχει αυτό το άρθρο στην εν λόγω Συμφωνία; Για ποιο λόγο να στερείται η πατρίδα μας σε περίπτωση που η Συμφωνία παραβιαστεί από τους Σαουδάραβες το δικαίωμα να πάμε σε ένα διεθνές δικαιοδοτικό όργανο;
Πάω τώρα στην Κύρωση της διευθέτησης του καθεστώτος παραμονής Ελλήνων στρατιωτικών στην Σαουδική Αραβία. Όπως, προ είπα είναι απαράδεκτο το γεγονός ότι υπάρχουν εκεί Έλληνες στρατιωτικοί, ενώ δεν έχει υπογραφεί το ανάλογο νομικό πλαίσιο.
Επί των άρθρων. Στο άρθρο 8 παράγραφος 2, ζητείται οι Έλληνες να σέβονται τους νόμους, τους κανονισμούς, τις παραδόσεις -το τονίζω αυτό, τις παραδόσεις- και τη δημόσια ευπρέπεια του κράτους της Σαουδικής Αραβίας.
 Θέτω, λοιπόν, ένα ζήτημα. Υπηρετεί εκεί και προσωπικό το οποίο ανήκει στο γυναικείο φύλο; Γιατί θα πρέπει να ενημερωθεί ότι εάν κυκλοφορεί με μπούρκα και ασυνόδευτη θα αντιμετωπίσει ποινικά προβλήματα. Βεβαίως θα είναι σε θέση να οδηγεί γιατί προχώρησαν σε μία πρωτοφανή καινοτομία οι Σαουδάραβες και έχει επιτραπεί στις γυναίκες να οδηγούν. Επομένως εκεί  δεν θα έχει κάποιο πρόβλημα.
Στην παράγραφο 3 προβλέπεται η αποκλειστική ποινική δικαιοδοσία στη Σαουδική Αραβία σε περίπτωση τελέσεως αδικημάτων από τα στελέχη του ελληνικού στρατού. Τα αδικήματα, μπορεί να εμπίπτουν στην παράγραφο 2 που ανέφερα πριν, δηλαδή, αν είναι αξιωματικός ξεχαστεί και βγει ασυνόδευτη στο δρόμο ή π.χ. πιαστεί ένας Έλληνας με ένα μπουκάλι με οινοπνευματώδες,  με κρασί, θα καταδικαστεί σε 5 χρόνια φυλάκισης. Να σας υπενθυμίσω ότι στη Σαουδική Αραβία υφίσταται ακόμη η θανατική ποινή και έχουν εκτελεστεί πάνω από 100 άνθρωποι από την αρχή του έτους. 
Θεωρούμε, λοιπόν, απαράδεκτο ένα κράτος σαν το δικό μας το οποίο διέπεται από τον ευρωπαϊκό νομικό πολιτισμό να συναινεί σε τέτοιες απάνθρωπες και μεσαιωνικές πρακτικές και μάλιστα να αναγκάζει στρατιωτικούς του, που πάνε εκεί να βοηθήσουν, να υπόκεινται σε ένα τόσο βάρβαρο νομικό πολιτισμό. 
Πάμε όμως και στην ουσία του ζητήματος. Για ποιο λόγο βρίσκεται εκεί το ελληνικό προσωπικό; Μα για ποιον άλλο λόγο, για τον χειρισμό της πυροβολαρχίας  βλημάτων Patriot που έχουμε παραχωρήσει στη Σαουδική Αραβία. Σύμφωνα μάλιστα με την φιλοκυβερνητική Καθημερινή του κυρίου Αλαφούζου η πυροβολαρχία αυτή έχει τοποθετηθεί, ώστε να παρέχει αντιαεροπορική προστασία στις εγκαταστάσεις της κρατικής πετρελαϊκής εταιρείας Aramco. Και τίθεται το εξής ερώτημα και κυρίες και κύριοι βουλευτές. Διαθέσαμε το συγκεκριμένο υπερσύγχρονο οπλικό σύστημα στη Σαουδική Αραβία για την προστασία των συμφερόντων μιας πετρελαϊκής εταιρείας; Έχουμε υπερκαλύψει τις αμυντικές μας ανάγκες και έχουμε την πολυτέλεια να διαθέτουμε Patriot και σε άλλες χώρες;
 Οι Σαουδάραβες με ασύγκριτα καλύτερη οικονομία από τη δική μας, έχουν ανάγκη από τους δικούς μας Patriot; Δεν έχουν την οικονομική δυνατότητα αγοράς τους; Πρέπει να τους δανειστούν από εμάς; Αν υπάρξει επιδείνωση της κατάστασης στη Μέση Ανατολή, όπως προβλέπουν έγκυροι αναλυτές της γεωπολιτικής και αυτή η επιδείνωση έρθει και στη γειτονιά μας, πώς θα φέρουμε τους  Patriot πίσω; Έχουμε τη δυνατότητα και πόσο χρόνο θα χρειαστεί κάτι τέτοιο;
Μήπως, αντί για τη Σαουδική Αραβία, θα έπρεπε να αποσταλούν στην Κύπρο μας; Η οποία έγινε πρόσφατα δέκτης των απειλών των ισλαμιστών της Xεζμπολά, αλλά και του Υπουργού των Εξωτερικών της Τουρκίας, του κυρίου Φιντάν.  Θεωρούμε ότι το εν λόγω νομοσχέδιο είναι ελλιπές, πρόχειρο και το καταψηφίζουμε.
ΔΙΟΝΥΣΙΟΣ ΧΑΤΖΗΔΑΚΗΣ (Προεδρεύων της Επιτροπής): Ευχαριστούμε. 
Κύριε  Υπουργέ, μήπως θέλουνε ο κύριος Χρυσομάλλης, ο κύριος Μάντζος ή ο κύριος Σαράκης;  Έχετε το λόγο κύριε Υπουργέ. 
ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Κύριε Πρόεδρε, προτού πάρω το λόγο, δε ξέρω αν θέλει ο κύριος Αρχηγός να απαντήσει στις τεχνικές ερωτήσεις που τέθηκαν από τους κυρίους εισηγητές και στο τέλος  θα κλείσω τη συνεδρίαση. 
Απλώς, προκαταβολικά να ενημερώσω το Σώμα στο εξής. Ότι πέρα από αυτές τις δύο συμφωνίες, επίκειται κάποια στιγμή και η κύρωση και μιας τρίτης συμφωνίας, που αφορά τη Σαουδική Αραβία. Αναφέρομαι συγκεκριμένα για το σύστημα Patriot. Εκεί πέρα, επειδή  υπάρχουν και διαβαθμισμένες πληροφορίες, πολλά απ’ τα ερωτήματα τα οποία τέθηκαν από τις κυρίες και τους κυρίους εισηγητές, προφανώς σε μία κλειστή συνεδρίαση που θα γίνει αντίστοιχη  εκείνης, λόγω των διαβαθμισμένων πληροφοριών, θα δοθούν απαντήσεις.
Κατά τα λοιπά, τόσο ο κύριος Αρχηγός όσο και εγώ, θα απαντήσουμε σε μια σειρά από ερωτήματα που τέθηκαν και προηγουμένως. Ευχαριστώ πολύ. 
ΔΗΜΗΤΡΙΟΣ ΧΟΥΠΗΣ (Στρατηγός - Α/ΓΕΕΘΑ): Κύριε Πρόεδρε, κύριοι Βουλευτές, εγώ θα απαντήσω καθαρά σε σχέση με το επιχειρησιακό σκέλος των εισηγήσεων που έγιναν. 
Σε ότι αφορά την αποδυνάμωση της επιχειρησιακής ικανότητας της χώρας, κατά το μέρος που αφορά όλο το σχεδιασμό, θα ήθελα να σας διαβεβαιώσω, ότι σε όλες τις περιπτώσεις, και η αντιαεροπορική άμυνα και η αναδιάταξη των πολλών συστημάτων Patriot που έχει η πατρίδα μας, αλλά και των λοιπών συστημάτων αεράμυνας σε όλο το εύρος της επικράτειας, διασφαλίζει όχι μόνο σε μία ζώνη, αλλά σε πάρα πολλές ζώνες, ότι η αντιαεροπορική άμυνα είναι πλήρως αποτελεσματική και δύναται να αντιμετωπίσει όλους τους τύπους και όλες τις απειλές, που αυτή τη στιγμή είναι γνωστές στο δυτικό κόσμο, και στις απειλές που έχουμε δει και στις σύγχρονες μορφές επιχειρήσεων. 
Σε ότι αφορά το προσωπικό. Θα ήθελα να σας αναφέρω τις επιχειρησιακές προεκτάσεις, το είπα και σε μία άλλη πτυχή της εισήγησης, είναι ότι η συγκεκριμένη αποστολή που έχουν αναλάβει η πυροβολαρχία Patriot και η εναλλαγή του προσωπικού των Ελληνικών Ενόπλων Δυνάμεων και της Πολεμικής Αεροπορίας στην περιοχή αυτή, είχε ως αποτέλεσμα ότι υπήρξε εκπαίδευση των πληρωμάτων και επαύξηση της ικανότητάς τους σε αντιμετώπιση θεμάτων και απειλών, σε πάρα πολύ μεγάλο βαθμό. Και γίνομαι πιο συγκεκριμένος, και λέω ότι η ανάπτυξη στη συγκεκριμένη περίπτωση και όλων των επιχειρησιακών χαρακτηριστικών και των κέντρων επιχειρήσεων και του βαθμού ετοιμότητας, έχουν δώσει ένα πολύ μεγάλο προστιθέμενο κεφάλαιο, σε σχέση με την επιχειρησιακή ετοιμότητα των πληρωμάτων μας και του προσωπικού της Πολεμικής Αεροπορίας, η οποία καλείται να υπηρετήσει όλο το σύστημα Patriot, σε όλη την άμυνα μας, και καταλαβαίνετε καλά τι εννοώ.
Και τέλος ότι όλη η ανάπτυξη, και στην περιοχή και η διασύνδεση και η έγκαιρη προειδοποίηση, έχει να κάνει με ένα πολύ πολύ μεγάλο, το είδα και προσωπικά, βαθμό φυσικής ασφαλείας και παροχών, και στις επιχειρησιακές ευκολίες, αλλά και σε όλη τη διαβίωση του προσωπικού στη συγκεκριμένη περιοχή αναπτύξεως. Σας ευχαριστώ. 
ΔΙΟΝΥΣΙΟΣ ΧΑΤΖΗΔΑΚΗΣ (Προεδρεύων της Επιτροπής): Κύριε Υπουργέ, έχετε το λόγο. 

ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Αμύνης): Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Αρχηγέ, θα ήθελα, κατ’ αρχάς, να σας ευχαριστήσω όλους, για τα σχόλια και τις παρατηρήσεις επί του σχεδίου νόμου, διότι, πρώτον, η Συμφωνία της στρατιωτικής συνεργασίας Ελλάδας - Σαουδικής Αραβίας αλλά και δεύτερον, η συμφωνία για το νομικό καθεστώς των Ελληνικών Ενόπλων Δυνάμεων στο Βασίλειο της Σαουδικής Αραβίας, είναι δύο κρίσιμες και ιδιαίτερα σημαντικές συμφωνίες για τη χώρα μας, για τους λόγους που θα εξηγήσω στη συνέχεια. 
Βεβαίως, δε θα αναφερθώ τόσο πολύ στην ουσία και στο νομοτεχνικό περιεχόμενο των συμφωνιών αυτών, γιατί  ο αγαπητός συνάδελφος της Πλειοψηφίας, κ. Κτιστάκης, νομίζω ότι το έκανε με έναν μεστό και ουσιαστικό τρόπο. 
Θα ήθελα απλά να επισημάνω ότι σήμερα καλούμαστε να επιβεβαιώσουμε για άλλη μια φορά τον ρόλο της Ελλάδας σε ένα ευρύτερο γεωστρατηγικό και σύγχρονο επιχειρησιακό περιβάλλον. Μια Ελλάδα, δηλαδή, η οποία στη διεθνή σκηνή δεν απλώς εταίρο καθορίζεται, αλλά στην ουσία διεκδικεί έναν πρωταγωνιστικό ρόλο στην ευρύτερη περιοχή της Νοτιοανατολικής Μεσογείου αλλά και στη Μέση Ανατολή, δηλαδή γενικότερα στην ευρύτερη γειτονιά μας.
Επίσης, δεν πρέπει να ξεχνάμε ότι η πατρίδα μας βρίσκεται ακριβώς πάνω σε κρίσιμους εμπορικούς και επικοινωνιακούς κόμβους παγκοσμίως, καθώς αποτελεί έναν κρίσιμο κρίκο μεταξύ των χωρών της Νοτιοανατολικής Μεσογείου, της Μαύρης Θάλασσας, της Μέσης Ανατολής, αλλά και της Βορειοανατολικής και Βόρειας Αφρικής. 
Αυτό, από τη μία μπορεί να αποτελεί, κυρίες και κύριοι συνάδελφοι, ένα πολύ μεγάλο συγκριτικό πλεονέκτημα όσον αφορά τη γεωπολιτική θέση, αλλά ταυτόχρονα επιτάσσει το να έχουμε μία ισχυρή αμυντική παρουσία στην ευρύτερη περιοχή και βεβαίως, αυτό σημαίνει και αμυντική θωράκιση της πατρίδας μας σε μια σειρά από παράγοντες που θα εξηγηθούν παρακάτω. 
Επίσης, πρωτοβουλίες αλλά και στρατηγικές επιλογές, όπως είπα προηγουμένως, έτσι ώστε να είμαστε πρωταγωνιστές και όχι κομπάρσοι στις εξελίξεις που συμβαίνουν και μάλιστα είναι ραγδαίες εξελίξεις στην ευρύτερη περιοχή. 
Γι’ αυτό, λοιπόν, εν μέσω εξελίξεων σε ένα διεθνές σύστημα, με την ύπαρξη διεθνοποιημένων απειλών, με σύγχρονες μορφές, όπως είναι η πειρατεία, η ενεργειακή ανασφάλεια, η τρομοκρατία αλλά και οι υβριδικές απειλές και εν μέσω μιας ευρύτερης γεωπολιτικής και γεωστρατηγικής αναταραχής, η χώρα μας, η πατρίδα μας, επέλεξε να είναι μέρος των λύσεων κάποιων από αυτά τα προβλήματα, προφανώς δε μπορούμε να τα επιλύσουμε μόνοι μας όλα και να μην απέχει από την επίλυση αυτών. 
Γι’ αυτό το λόγο συμμετέχουμε και στην επιχείρηση της Ευρωπαϊκής Ένωσης «ΑΣΠΙΔΕΣ», για τη διασφάλιση της ομαλής λειτουργίας των διεθνών εμπορικών και ναυτιλιακών οδών. Γι’ αυτό το λόγο συμμετέχουμε στην ευρωπαϊκή αντιπυραυλική ομπρέλα και πρωταγωνιστούσε στην ανάπτυξη ενός κοινού συστήματος αντιπυραυλικής και αντιαεροπορικής άμυνας για την Ευρώπη και γι’ αυτό το λόγο συμμετέχουμε και μια συστοιχία Πυραύλων «PATRIOT» στην αεράμυνα του Βασιλείου της Σαουδικής Αραβίας, έτσι ώστε όχι μόνο να συνδράμουμε στην ευρύτερη ενεργειακή ασφάλεια, αλλά και να προασπίσουμε την ασφάλεια του ενεργειακού εφοδιασμού της πατρίδας μας και συνολικά της Ευρώπης. 
Άλλωστε, η εξοικείωση, όπως είπε και ο κ. Αρχηγός, Ελλήνων στρατιωτικών σε αμυντικά συστήματα απειλών από αέρα σε πραγματικά περιβάλλοντα και στρατηγικές επικράτησης, είναι ιδιαίτερα κρίσιμες για την εφαρμογή των μεταρρυθμίσεων στις Ένοπλες Δυνάμεις, που προωθεί το Υπουργείο Εθνικής Άμυνας και συμβάλλει και με αυτό τον τρόπο στο αμυντικό σύστημα της χώρας μας κατά απειλών από αέρα. 
Η χώρα μας αναγνωρίζει τον πρωταγωνιστικό ρόλο της Σαουδικής Αραβίας στο Συμβούλιο Συνεργασίας των Χωρών του Κόλπου και στην ευρύτερη περιοχή της Μέσης Ανατολής. Έχουμε επισημάνει, μάλιστα, με συνέπεια τον σταθεροποιητικό περιφερειακό της ρόλο σε μια σειρά από διευθετήσεις που έχουν προκύψει το προηγούμενο διάστημα.
Επίσης, προχωράμε σε στρατηγικές επιλογές εμβάθυνσης και εδραίωσης της αμυντικής μας συνεργασίας, πρώτον, μέσα από κοινές ασκήσεις των Ενόπλων Δυνάμεων της Ελλάδας και του Βασιλείου της Σαουδικής Αραβίας, όπως είναι, για παράδειγμα, οι ασκήσεις διαχείρισης εκτάκτου ανάγκης και κρίσεων, δεύτερον, μέσω της συμμετοχής της Σαουδικής Αραβίας στο νέο οικοσύστημα καινοτομίας και αμυντικών βιομηχανιών που οργανώνουμε στην Ελλάδα. 
Είναι ευκταίο, δε, αν μπορούν να συμμετέχουν μέσα σε αυτό το οποίο πραγματοποιήσαμε και έχουμε περάσει, όπως θυμάστε και από την Ελληνική Βουλή. 
Τρίτον, τέλος, μέσω της ανταλλαγής επισκέψεων μεταξύ εμπειρογνωμόνων και ειδικών, μέσα από τις σε διοργανώσεις συμποσίων, σεμιναρίων, συνεδρίων και της ανταλλαγής στρατιωτικών επεξεργασμένων πληροφοριών. 
Μάλιστα, με τη σύσταση της μικτής ελληνο σαουδαραβικής στρατιωτικής επιτροπής, όλη αυτή η συνεργασία θα επανα τροφοδοτείται, και Θα επανα διαμορφώνεται ανάλογα με τα διδάγματα και τις αξιολογικές κρίσεις και συστάσεις της επιτροπής προς τις αρμόδιες αρχές των δύο κρατών. 
Αυτό, κυρίες και κύριοι συνάδελφοι, πρόκειται για μια διμερής συνεργασία σε ζητήματα άμυνας και ασφαλείας, που λειτουργεί πάντοτε με γνώμονα την αμοιβαία εμπιστοσύνη και τη κοινή δράση, έτσι ώστε η πατρίδα μας, όχι μόνο να μπορεί να εξασφαλίσει τη συλλογή κρίσιμων πληροφοριών για την ευρύτερη περιοχή και για το περιβάλλον, αλλά να αναδειχθεί ταυτόχρονα ως ένας πυλώνας σταθερότητας, ασφάλειας και ειρήνης, σε μια περιοχή με ένα ιδιαίτερο γεωστρατηγικό ενδιαφέρον σε παγκόσμιο επίπεδο. 
Θυμίζω, μάλιστα, ότι η αστάθεια στην περιοχή της Μέσης Ανατολής, απειλεί σοβαρά την οικονομική, ενεργειακή και φυσική ασφάλεια της Ευρώπης, συνεπώς και της δικής μας πατρίδας. Συνεπώς, η Ελλάδα βαίνει να προχωρήσει σε τέτοιες στρατηγικές επιλογές, που θα την καταστήσουν ως αξιόπιστο εταίρο της Ευρωπαϊκής Ένωσης στη δημιουργία της περιφερειακής αρχιτεκτονικής ασφαλείας. Και βεβαίως, όλες αυτές οι πρωτοβουλίες, καθιστούν την πατρίδα μας έναν αξιόπιστο πρωτοπόρο σύμμαχο, ικανό να ανοίξει νέους ορίζοντες συνεργασίας και να αποτελέσει τη γέφυρα μεταξύ των χωρών του κόλπου και της Ευρώπης. 
Συνεπώς, με την Κύρωση αυτών των δύο Συμφωνιών, που αφορά την αμυντική συνεργασία μεταξύ των δύο κρατών και το καθεστώς των Ελλήνων στρατιωτικών στην Σαουδική Αραβία, θεωρούμε, ότι επεκτείνεται η ζώνη ασφαλείας γύρω από την Ελλάδα, περιφρουρούνται τα γεωστρατηγικά της συμφέροντα, ενώ παράλληλα προβάλλεται η εθνική ισχύς και αξιοπιστία μας ως διεθνώς δρών σύμμαχος εταίρος και γείτονας. Και βεβαίως, η υπερψήφιση αυτών των Κυρωτικών Νόμων των Συμφωνιών, που συζητάμε σήμερα, είναι ένα ακόμα βήμα ενίσχυσης της ελληνικής διπλωματικής και γεωστρατηγικής φαρέτρας. 
Τώρα, στα διάφορα ζητήματα και ερωτήματα που τέθηκαν από τις αγαπητές και αγαπητούς συναδέλφους, ρώτησε η κυρία Χρηστίδου, αν θυμάμαι καλά, από τον ΣΥΡΙΖΑ, για να υπάρξει μια διαβεβαίωση περί μη εμπλοκής της πατρίδας μας στη διένεξη μεταξύ Ισραήλ και Χαμάς. Προφανώς και δεν υπάρχει καμία εμπλοκή, το λέμε ρητώς και κατηγορηματικώς και μάλιστα, η θέση της χώρας μας είναι ξεκάθαρη, αγαπητή κυρία συνάδελφε, περί δημιουργίας δύο ξεχωριστών κρατών στην περιοχή, γιατί θεωρούμε, ότι με αυτό το τρόπο, δηλαδή, ενός Ισραηλινού όπως υπάρχει τώρα και Παλαιστινιακού, οριστικά θα μπορέσει κάποια στιγμή αυτοί οι δύο λαοί να μπορούν να συνυπάρξουν στη περιοχή, με βάση βεβαίως τους διεθνείς κανόνες και τα ψηφίσματα του Συμβουλίου Ασφαλείας. 
Όσον αφορά σε ένα δίκαιο παράπονο το οποίο εξέφρασε ο κ. Μπιάγκης, για τη καθυστέρηση των κυρώσεων, δυστυχώς, είστε και εσείς έμπειρος κύριε συνάδελφε, παρότι πολλές φορές καθυστερούν οι Κυρώσεις Συμφωνιών στην Ελληνική Βουλή, δεν είναι μόνο τωρινό φαινόμενο, είναι και παλαιότερο και μάλιστα, από πρόχειρα μια σειρά από κυρώσεις που αφορούν και την παρούσα κυβέρνηση και την προηγούμενη του ΣΥΡΙΖΑ και τη δική σας ΠΑΣΟΚ και τη συγκυβέρνηση, είναι κάτι το οποίο ως Υπουργεία έχουμε πει ότι προσπαθούμε να το βελτιώσουμε, να μην έρχονται κυρώσεις και μάλιστα, τώρα οι κυρώσεις αυτές μετά από δύο και τρία χρόνια, έχουν βελτιωθεί, δεν είναι αυτό προς τιμή μας  βέβαια, σε σχέση με άλλες κυρώσεις που ήταν και 6 και 7 χρόνια και εκκρεμούσαν, είχαν υπογραφεί και έρχονταν προς κύρωση μετά από αρκετό χρονικό διάστημα. 
Όσον αφορά κάποια ζητήματα που έθεσε ο κ. Χήτας, αλλά δεν τον βλέπω στην αίθουσα, για κάποιους όρους, που αναφέρονται στα άρθρα 7 και 8 της Συμφωνίας, νομίζω,  το έθεσε και η κυρία Αναγνωστοπούλου, για την ανθρώπινη σορό και για τα υπολείμματα, αυτό, να θυμίσω, ότι είναι πάγιες ρυθμίσεις που είναι σε αυτές τις Συμφωνίες στις διεθνείς συνθήκες. Μάλιστα, την προηγούμενη φορά, αν θυμάμαι καλά, το Μάρτιο που κυρώναμε τα αντίστοιχα Μνημόνια Συνεργασίας, μεταξύ Ελλάδας και Ηνωμένων Πολιτειών, καταθέσαμε μια σειρά από Συμφωνίες της χώρας μας που αναφέρετε παγίως, είναι μεν μακάβρια η αναφορά, αλλά σε κάθε περίπτωση, δυστυχώς, είναι ένα μέρος των συμφωνιών και πρέπει να υπάρχει αντίστοιχη πρόβλεψη. Επομένως, δεν υπάρχει κάποια διαφορά σε σχέση με παλαιότερες διεθνείς συνθήκες, ή συνθήκες που υπογράφουν και άλλα κράτη. 
Μια σειρά από τεχνικά ζητήματα, όπως είπα, διαβαθμισμένων πληροφοριών, τέθηκαν για παράδειγμα, περί αναβάθμισης των PATRIOT, ή αν υπάρχει κάποιο αντίτιμο σε σχέση με τη συνεργασία που έχουμε με τη Σαουδική Αραβία, όπως είπα προηγουμένως, θα ακολουθήσει και  Κύρωση της τρίτης Συμφωνίας, που αφορά το καθεστώς το συγκεκριμένο.
Εκεί θα μπορέσουμε σε μία κλειστή συνεδρίαση, να συζητήσουμε σε βάθος τι ακριβώς συνίσταται αυτή η συμφωνία, ποια είναι τα οφέλη για τη χώρα μας και σε στρατιωτικό επίπεδο και νομίζω και πολλά από τα ερωτήματα τα οποία τέθηκαν, θα απαντηθούν και εκεί πέρα. 
Νομίζω, κύριε Πρόεδρε, ότι απάντησα σε μια σειρά από ζητήματα. Συνεπώς και για τους λόγους που σας εξέθεσα προηγουμένως, καλώ όλα τα κόμματα να υπερψηφίσουν την συγκεκριμένη συμφωνία. Θεωρώ ότι είναι αμοιβαία επωφελής και για τη χώρα μας και θεωρώ πραγματικά, ότι μας βάζει σε έναν ευρύτερο σχεδιασμό, όπου και γεωστρατηγικά και γεωπολιτικά θα είμαστε αναβαθμισμένοι ως δρών παγκοσμίως παίκτης και όχι όπως μας θέλανε κάποιοι άλλοι, ως μια μικρή Ελλάδα περιορισμένη στα σύνορά της, γιατί τα συμφέροντα της πατρίδας μας ξεπερνούν τα στενά γεωγραφικά σύνορα της Ελλάδας.
ΔΙΟΝΥΣΙΟΣ ΧΑΤΖΗΔΑΚΗΣ(Προεδρεύων της Επιτροπής): Ευχαριστούμε τον κύριο Υπουργό.
Στο σημείο αυτό να επιβεβαιώσουμε τις θέσεις των κομμάτων. Ο Εισηγητής της Πλειοψηφίας, κ. Κτιστάκης έχει το λόγο.
ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας): Υπερψηφίζουμε.
ΔΙΟΝΥΣΙΟΣ ΧΑΤΖΗΔΑΚΗΣ(Προεδρεύων της Επιτροπής): Η Εισηγήτρια της Μειοψηφίας, κυρία Χρηστίδου έχει το λόγο.
ΡΑΛΛΙΑ ΧΡΗΣΤΙΔΟΥ(Εισηγήτρια της Μειοψηφίας): Επιφυλασσόμεθα για την Ολομέλεια. 
ΔΙΟΝΥΣΙΟΣ ΧΑΤΖΗΔΑΚΗΣ(Προεδρεύων της Επιτροπής): Ο Ειδικός Αγορητής της Κ.Ο. ΠΑΣΟΚ - ΚΙΝΑΛ, κ. Μπιάγκης έχει το λόγο.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. ΠΑΣΟΚ – ΚΙΝΑΛ): Κύριε Πρόεδρε μετά τη διαβεβαίωση από τον κύριο Αρχηγό περί της μη αρνητικής επίδρασης των συμφωνιών στην αμυντική και επιχειρησιακή ετοιμότητα της χώρας μας, είμαστε σύμφωνοι με την σύμβαση. Λέμε ναι. 
ΔΙΟΝΥΣΙΟΣ ΧΑΤΖΗΔΑΚΗΣ(Προεδρεύων της Επιτροπής): Ο Ειδικός Αγορητής της Κ.Ο. ΚΚΕ, κ. Παπαναστάσης, καταψηφίζει.
ΚΩΝΣΤΑΝΙΝΟΣ  ΧΗΤΑΣ  (Ειδικός Αγορητής της Κ.Ο. Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ)  καταψηφίζει. 
Η Ειδική Αγορήτρια της Κ.Ο. Νέα Αριστερά, κυρία Αναγνωστοπούλου, καταψηφίζει.
Ο Ειδικός Αγορητής της Κ.Ο. Δημοκρατικό Πατριωτικό κόμμα - ΝΙΚΗ, κ. Ρούντας, έχει το λόγο.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. Δημοκρατικό Πατριωτικό κόμμα – ΝΙΚΗ): Καταψηφίζουμε, λέμε όχι και στις δύο κυρώσεις.
ΔΙΟΝΥΣΙΟΣ ΧΑΤΖΗΔΑΚΗΣ(Προεδρεύων της Επιτροπής): Ο Ειδικός Αγορητής της Κ.Ο. Πλεύση Ελευθερίας, κ. Καζαμίας, έχει το λόγο. 
ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ): Καταψηφίζουμε και τις δυο κυρώσεις. 
ΔΙΟΝΥΣΙΟΣ ΧΑΤΖΗΔΑΚΗΣ(Προεδρεύων της Επιτροπής): Ο Ειδικός Αγορητής της Κ.Ο. Σπαρτιάτες, κ. Ζερβέας, καταψηφίζει.
 Συνεπώς Κυρίες και κύριοι συνάδελφοι τα  σχέδια  νόμου του Υπουργείου Εθνικής Άμυνας α) «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας, σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» και  β) «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας», γίνονται δεκτά, επί της αρχής, επί των άρθρων και στο σύνολό τους, κατά πλειοψηφία. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Καιρίδης Δημήτριος Κατσανιώτης Ανδρέας,  Κελέτσης Σταύρος, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Παππάς Ιωάννης, Ρουσόπουλος Θεόδωρος (Θόδωρος), Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Συντυχάκης Μανώλης, Λαμπρούλης Γεώργιος,Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος,  Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Καζαμίας Αλέξανδρος, και  Ζερβέας Αλέξανδρος.
Τέλος και περί ώρα 17:50΄  λύθηκε η συνεδρίαση.
                                     O ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ   
                                              ΔΙΟΝΥΣΙΟΣ ΧΑΤΖΗΔΑΚΗΣ        

